BERJASA syor ‘Belanjawan Hikmah: Rakyat Dijaga, Watan Dibina’

MENGAMBIL kesempatan pembentangan Belanjawan 2021 yang akan dibentangkan di Parlimen, Berjasa menggariskan cadangan belanjawan hikmah bertemakan “Rakyat Dijaga, Watan Dibina” berteraskan kepentingan proses pemulihan akibat dampak kejatuhan ekonomi dunia dan wabak pandemik Covid-19 terhadap rakyat dan watan Malaysia tercinta.

Mukaddimah

1. Berjasa melihat dalam menguruskan ekonomi, sesebuah kerajaan mestilah berpegang kepada tiga prinsip yang utama iaitu al-Haq (Kebenaran), al-Masuliyah (kebertanggungjawab) dan al-Adalah (Keadilan).

2. Tiga prinsip ini merupakan asas formula urustadbir yang baik atau ‘good governance’ bagi menegakkan sebuah kerajaan pemerintah yang berwibawa seterusnya menawarkan solusi hikmah kebijaksanaan dasar dan polisi untuk rakyat.

3. Melalui perspektif al-Haq (Kebenaran), kerajaan mestilah telus dalam menyalurkan maklumat dan fakta kepada rakyat. Maka kerajaan yang berpegang pada al-Masuliyah (Kebertanggungjawaban) tidak menggunakan neraca populis semata-mata dalam merangka dasar dan polisi untuk negara terutamanya untuk meraih undi dan mengekalkan kuasa. Demikian juga kerajaan yang mengangkat al-Adalah (Keadilan) akan memastikan tiada sesiapa pun yang tercicir dalam mendepani cabaran masa hadapan yang semakin mencabar.

Unjuran Ekonomi Malaysia

Saudara dan Saudari,

4. Menghampiri penghujung tahun 2020 kita masih lagi bergelut dalam melawan pandemik Covid-19. Ketika ini menurut kajian, kita kini sedang berhadapan dengan serangan Gelombang Ketiga Pandemik Covid-19. Suhu politik negara juga tidak kurang panasnya, dalam kita sedang berperang dengan musuh yang tidak kelihatan, kita juga masih bergelut dengan krisis politik perebutan kuasa yang tidak berkesudahan yang akhirnya lebih banyak mengundang kemudaratan kepada negara dan rakyat secara keseluruhannya. Sesungguhnya tahun 2020 ini merupakan tahun yang amat mencabar buat seluruh anak watan Malaysia.

5. Malaysia tidak terkecuali daripada menghadapi dampak ekonomi yang menyesakkan. Bank Dunia dan International Monetary Fund (IMF) dalam laporan terbaru telah meramalkan bahawa pertumbuhan ekonomi Malaysia akan menguncup sebanyak 3.1%. Penguncupan seperti yang telah dijangka semua pihak adalah hasil daripada tindakan drastik kerajaan untuk menjalankan arahan Perintah Kawalan Pergerakan atau PKP bagi mengekang wabak pendemik Covid-19 ini.

6. Berjasa menyokong penuh tindakan kerajaan yang mengutamakan kesihatan awam berbanding prestasi ekonomi. Berjasa terus menyokong sebarang cadangan professional daripada pakar kesihatan sekiranya ada keperluan terhadap fasa PKP yang baharu susulan ramalan dunia terhadap gelombang ketiga pandemik ini. Namun ianya mestilah dilaksanakan secara penuh teliti dan mengambilkira dampak ekonomi Malaysia secara keseluruhan dan ekonomi periuk nasi rakyat.

7. Unjuran kadar pengangguran yang dikeluarkan oleh Jabatan Statistik Negara juga menunjukkan lonjakan daripada sekitar 3.2% pada suku pertama tahun ini ke 5% setakat bulan April tahun ini. Ini merupakan kadar pengangguran tertinggi pernah dicatatkan dalam 20 tahun. Kira-kira 778, 800 orang di dalam sektor buruh akan menganggur manakala kira-kira 4.87 juta orang terdedah dengan risiko dibuang kerja kesan daripada PKP. Seramai 2.59 juta orang yang berkerja sendiri (self-employed) juga yang rata-rata berada dalam sektor makanan, pelancongan, pekebun kecil serta pertanian juga turut terdedah dengan risiko pengurangan pendapatan yang besar.

8. Sektor eksport negara pada April 2020 mencatatkan penurunan 23.8% kepada RM64.9 bilion, penurunan paling besar sejak September 2009, sementara nilai import pula melebihi nilai eksport terutama disebabkan terdapat import barangan modal yang bernilai RM10.1 bilion, menghasilkan defisit dagangan sebanyak RM3.5 bilion. Walaupun penurunan sektor eksport ini dijangka bersifat sementara, kerajaan perlu melakukan sesuatu untuk membantu perniagaan-perniagaan yang terjejas akibat kelembapan perdagangan dunia pada masa kini.

9. Setakat ini, hutang defisit kerajaan dijangka akan terus melonjak susulan perbelanjaan besar yang perlu ditanggung oleh kerajaan bagi meringankan impak pandemik Covid-19 terhadap rakyat. Berjasa melihat ini merupakan waktu yang cukup genting bagi menjaga kebajikan rakyat maka pertambahan defisit merupakan sesuatu yang sukar dielak. Walaubagaimanapun, situasi defisit ini tidak sesuai berterusan dalam jangka masa yang panjang dan langkah mitigasi yang awal serta cekap perlu dilaksanakan bagi memastikan kestabilan fiskal kerajaan ini.

10. Melihat kepada unjuran ekonomi ini, maka Berjasa mencadangkan 5 teras utama belanjawan kerajaan bagi memastikan ekonomi negara kembali ke tahap pra-krisis serta dalam pada masa yang sama terus mampan menghadapi cabaran masa hadapan.

TERAS PERTAMA: PELAN PEMULIHAN PANDEMIK

Saudara dan Saudari,

11. Pandemik Covid-19 sepatutnya telah membuka mata kita akan kepentingan untuk negara memfokuskan penambahbaikan perkhidmatan kesihatan yang cekap dan akses kesihatan yang menyeluruh di setiap pelosok negeri. Berjasa menyarankan kerajaan memfokuskan usaha untuk menaiktaraf hospital-hospital daerah terpilih kepada taraf hospital universiti dan pusat penyelidikan.

12. Penaiktarafan ini penting bagi menambah kapasiti dan menambah bilangan kepakaran di hospital-hospital daerah. Perkara ini bukan sahaja dapat mengurangkan tekanan perkhidmatan kesihatan awam ketika pandemik Covid-19 ini malah dapat menyelesaikan isu ‘evergreen’ dalam kalangan para pegawai perubatan (MO) kontrak yang berlanjutan. Bagi menghargai jasa dan pengorbanan para petugas barisan hadapan, para pegawai perubatan khususnya yang berstatus kontrak perlu ditawarkan perjawatan tetap.

13. Berjasa mengesyorkan kepada pihak kerajaan untuk membantu peniaga-peniaga kecil dengan menyediakan geran berjumlah RM5000 bagi menampung kos tetap perniagaan mereka yang ternyata terkesan akibat pandemik Covid-19 ini. Kerajaan juga perlu menambah elaun bantuan sara hidup BSH kepada RM5000 kepada setiap isi rumah yang layak bagi meringankan beban kelompok ini dalam usaha menyuntik dana dalam kitaran ekonomi.

14. Berjasa mendesak agar kerajaan tidak meneruskan perancangan untuk merombak penjawatan dan sistem pencen penjawat awam. Penjawatan tetap dan pencen yang terjamin merupakan tarikan sebenar sektor awam yang menyebabkan kerajaan selama ini mampu menarik pekerja-pekerja berkualiti dan berinovatif.

15. Kerajaan perlu memulakan langkah ke arah melakukan transformasi digital perkhidmatan serta gerak kerja kementerian-kementerian utama bagi meningkatkan produktiviti serta mutu perkhidmatan yang disediakan. Transformasi digital ini membolehkan kerajaan untuk membuka peluang pekerjaan sektor awam di luar Putrajaya. Transformasi digital ini juga akan membuka lebih banyak inovasi terhadap budaya kerja penjawat awam yang lebih sihat dan bersesuaian dan mesra keluarga seperti ‘bekerja dari rumah’ dan waktu kerja yang anjal serta fleksibel bagi ibu bapa yang mempunyai tanggungjawab menyara anak-anak.

TERAS KEDUA: PEMANTAPAN TARAF HIDUP RAKYAT

Saudara dan Saudari,

16. Beberapa strategi lestari bagi memastikan pemantapan taraf hidup rakyat dapat direalisasikan. Berjasa memandang dari kaca mata lebih besar dan kehadapan dalam mendepani isu soal taraf hidup rakyat.

Strategi 1: ‘Urbanisasi Felda dan Luar Bandar’

17. Berjasa mencadangkan kepada kerajaan bagi memberikan tumpuan terhadap proses pemulihan ekonomi FELDA dengan memberi nafas baru dengan suntikan modal dan perlu bebas dari sentimen politik kepartian.

18. Kerajaan perlu memberikan suntikan dana untuk meningkat kualiti kesalinghubungan (‘connectivity’) FELDA dan bandar-bandar serta pekan tedekat. Hal ini termasuk memberi peruntukan besar untuk mambaiki jalan-jalan serta memperkenalkan pengangkutan awam yang lebih efisien di kawasan FELDA.

19. Bagi memperkasa jarisan keterhubungan antara negeri Berjasa mencadangkan lebih banyak stesen kereta api ECRL melalui kawasan-kawasan FELDA di sebelah Terengganu, Pahang dan Negeri Sembilan. Elemen keterhubungan ini akan menyuntik pengagihan sektor ekonomi secara lebih meluas.

20. Dalam pada masa yang sama kerajaan perlu memberikan fokus terhadap projek pembangunan dan perumahan generasi ketiga FELDA agar kawasan-kawasan tanah FELDA dapat dimajukan. Sehubungan dengan itu, Berjasa mencadangkan kerajaan memberikan bantuan khas terhadap generasi ketiga FELDA dari sudut peluang pekerjaan di dalam FGV dan badan-badan berkaitan FELDA lain serta memperkenalkan skim bantuan perumahan kepada generasi dalam projek-projek perumahan FELDA.

Strategi 2: Pengukuhan Industri Pertanian dan Makanan

21. Tulang belakang kepada pemantapan ekonomi luar bandar bergantung pada kekuatan industri pertanian. Dalam Belanjawan tahun 2019, industri pertanian dan makanan telah menerima impak yang begitu besar apabila kerajaan memutuskan untuk menghapuskan elaun petani dan nelayan serta insentif-insentif lain yang melibatkan galakan golongan petani untuk menambahkan hasil.

22. Berjasa mencadangkan beberapa strategi bagi membantu meningkatkan hasil serta pengeluaran industri pertanian dan makanan. Selain itu, industri pertanian juga terbukti merupakan industri yang paling kurang menerima impak.

23. Ini dibuktikan melalui catatan sejarah berkenaan siri-siri kegawatan ekonomi yang pernah kita lalui. Justeru, meningkatkan ketahanan industri ini merupakan strategi penting oleh kerajaan dalam menghadapi ketidaktentuan ekonomi global.

24. Langkah pertama ialah mengembalikan semula elaun nelayan dan petani yang telah dihapuskan. Elaun ini penting bagi memastikan nelayan dan petani sekurang-kurangnya mempunyai pendapatan yang selamat untuk menampung mereka ketika musim tengkujuh dan kemarau. Kerajaan di sesetengah negara lain telah memperkenalkan skim insurans petani dan nelayan bagi membantu golongan ini menghadapi musim yang sukar. Inisiatif ini juga boleh diperkenalkan dalam Belanjawan 2021 untuk memastikan golongan petani terus dipelihara serta menggalakkan golongan muda menceburi bidang pertanian.

25. Langkah kedua adalah menggalakkan penglibatan golongan muda dalam industri pertanian dan makanan. Kerajaan perlu memberikan insentif dalam bentuk pinjaman tanpa faedah kepada golongan muda lepasan pengajian tinggi untuk melibatkan diri dalam industri pertanian dan makanan. Penglibatan golongan muda dalam bidang ini akan dapat membawa lebih banyak inovasi dan idea baharu bagi memastikan industri ini bertambah produktif dan effisien.

Strategi 3: Menyediakan pinjaman/modal atau insentif untuk menembusi industri berimpak tinggi

26. Sebahagian besar ekonomi negara adalah terdiri daripada industri perkhidmatan dan teknologi tinggi. Bagi merancakkan sektor ini, maka Berjasa mencadangkan suntikan modal usahawan bumiputra yang ingin membuka firma guaman, firma perakaunan, perkhidmatan IT seperti ‘Data Specialist’, Robotik dan industri pesawat udara kawalan jauh tanpan juruterbang atau dron.

27. Majoriti graduan universiti adalah mereka yang banyak terlibat di dalam sektor ini maka peluang pekerjaan dan peluang perniagaan yang banyak perlu disediakan dalam bidang ini. Bidang ini telah dikuasai oleh masyarakat Cina kerana mereka mempunyai modal yang besar untuk menembusi bidang ini. Bantuan terhadap usahawan bumiputra dalam bidang ini juga dapat mengurangkan jumlah pengangguran siswazah yang banyak tertumpu dalam bidang professional ini. Bajet 2019 yang banyak diperuntukkan dalam bidang e-Games sepatutnya disalurkan ke dalam bidang kritikal seperti ini bagi memastikan golongan muda dan perniagaan bersedia untuk menghadapi revolusi industri keempat.

Strategi 4: Membantu golongan ‘first home buyer’ dan penyewa

28. Sektor perumahan merupakan sektor ekonomi yang kritikal kerana sektor ini melibatkan pelaburan besar dan menjana sebahagian besar pendapatan ekonomi sesebuah negara.

Dalam keadaan realiti hari ini, sektor perumahan telah dipelopori dengan pembinaan rumah berskala mewah dan hanya mampu dibeli oleh golongan berpendapatan tinggi. Perkara ini akhirnya menyebabkan berlaku pertambahan dalam jurang kekayaan atau ‘wealth inequality’ antara strata pendapatan di negara ini. Kerajaan perlu bertindak drastik bagi memastikan lebih banyak rumah mampu milik dibina dan lebih ramai rakyat mampu menikmati kemudahan pinjaman awam dan swasta.

29. Antara langkah yang boleh diambil adalah dengan menambah lebih banyak dana yang diperuntukan untuk memberi pinjaman perumahan kepada rakyat berpendapatan sederhana dan rendah. Walaubagaimanapun, syarat kelayakan peminjam perlu diperketat untuk mengelak masalah lebih besar kepada kewangan kerajaan. Antara langkah lain yang boleh diambil ialah kerajaan boleh menjamin pinjaman perumahan daripada bank-bank untuk memastikan peminjam menikmati kadar bunga yang lebih rendah dan berpatutan. Perkara ini dapat meningkatkan keyakinan bank dan menambah lebih banyak pinjaman perumahan diluluskan

Strategi 5: Pengupayaan Perniagaan Atas Talian

30. Melihat kepada situasi semasa yang menunjukkan peningkatan terhadap perniagaan atas talian terutamanya oleh generasi muda negara, maka Berjasa mencadangkan beberapa insentif untuk memangkin perniagaan atas talian. Pertama, kerajaan menyediakan geran usahawan atas talian bernilai RM500 ringgit kepada para usahawan yang mahu menceburi bidang perniagaan atas talian. Insentif ini akan memberi manfaat kepada golongan muda yang baru menceburi bidang perniagaan atas talian ini.

40. Kedua, kerajaan menyediakan ruang niaga atas talian globl yang diselenggara oleh kementerian secara percuma bagi membolehkan para usahawan berdaftar memasarkan produk mereka. Hal ini akan memberi kemudahan kepada para usahawan mendapatkan platform yang lebih kukuh dan lebar bagi memasarkan perniagaan mereka.

Strategi 6: Mengurangkan pengambilan minuman beralkohol dalam kalangan masyarakat

41. Instrumen pertama ialah pelaksanaan cukai khas alkohol dan judi ke atas industri arak dan judi. Pengenalan cukai ini amat perlu melihat kepada impak negatif yang dibawa oleh kedua-dua industri ini ke dalam sosio masyarakat. Cukai ini perlu dibayar oleh perniagaan bersama cukai korporat perniagaan sedia ada. Cukai SST bagi alkohol juga perlu dinaikkan melebihi 20%. Perkara ini bertujuan untuk mengurangkan permintaan (‘demand’) terhadap produk dari industri ini.

42. Instrumen kedua ialah menggubal akta Anti-Cross Industry Investment (ACI). ACI kebiasaannya oleh kerajaan bagi mengelakkan berlaku monopoli dan menggalakkan persaingan melalui lebihan keuntungan dilaburkan ke dalam industri lain. ACI bertujuan untuk mengekang keuntungan sesuatu syarikat dalam satu industri tidak dilaburkan ke dalam industri yang lain. Dalam kes ini, keuntungan di dalam industri judi dan arak tidak sepatutnya digunakan untuk mengembangkan perniagaan itu ke industri lain seperti hartanah, makanan, tenaga dan sebagainya. Kepentingan akta ini adalah bagi menawarkan satu padang yang sama kepada Bumiputra untuk bersaing dengan perniagaan bukan Bumiputra/bukan Muslim yang terlibat dalam industri arak dan judi sedia ada.

43. Instrumen ketiga adalah menghentikan pengeluaran lesen baharu perniagaan arak dan judi. Perkara ini bagi memastikan tiada perniagaan baharu yang dapat mengaut keuntungan daripada industri ini. Restoran yang menyediakan makanan seperti konsep ‘fine dining’ juga perlu dibatalkan perniagaan alkohol mereka bagi mengasingkan budaya arak daripada kehidupan seharian manusia. Hanya ‘Bar’ atau kedai khas sahaja yang boleh beroperasi menyediakan minuman alkohol.

44. Mini Market atau kedai serbaneka yang menjual makanan halal seperti Seven Eleven, Speedmart dan sebagainya perlu dihalang daripada menjual alkohol. Perkara ini dapat mengelakkan polemik juruwang Muslim yang enggan melayan pelanggan yang membeli minuman beralkohol

Strategi 7: Memperkasa sistem pengangkutan awam di Kuala Lumpur

45. Bagi merancakkan aktiviti ekonomi serta menempatkan Kuala Lumpur sebagai metropolitan tumpuan dunia, kerajaan perlu meneruskan projek MRT 3. Projek MRT 3 ini akan melengkapkan jaringan pengangkutan bersepadu di Kuala Lumpur dan meningkatkan kesalinghubungan seluruh bandar Kuala Lumpur. Projek MRT 3 ini juga bakal mewujudkan ribuan peluang pekerjaan hasil daripada projek itu sendiri dan kesan akibat peningkatan kesalinghubungan pengangkutan yang akan mengurangkan pengangguran disebabkan geografi. Perkara ini juga akan mengurangkan beban kos sara hidup bandar yang dihadapi oleh golongan miskin dan berpendapatan sederhana rakyat di Kuala Lumpur.

46. Kecekapan pengangkutan awam sentiasa menjadi isu utama pengguna dalam bandar. Berjasa mencadangkan Pelan Tindakan Reformasi Kecekapan Pengangkutan Awam bagi mengenalpasti punca dan menyelesaikan masalah yang dihadapi oleh badan infrastruktur yang bertanggungjawab. Kementerian Pengangkutan dan Kementerian Wilayah bertanggungjawab dalam memastikan urustadbir badan infrastruktur awam ini mempunyai tahap integriti dan urustadbir yang baik.

Strategi 8: Mewujudkan pencen sosial dan pencen khas ‘Gig Economy’

47. Malaysia sedang menuju ke arah negara tua. Negara tua adalah negara yang mempunyai majoriti rakyat berumur 60 tahun dan ke atas berbanding 60 tahun ke bawah. Bagi memastikan warga tua mempunyai pendapatan yang mencukupi ketika persaraan, selain pencen yang disediakan oleh majikan, adalah dicadangkan kerajaan mewujudkan sistem pencen sosial yang mana telah banyak diperkenalkan oleh banyak negara yang mempunyai strata penduduk warga tua yang tinggi seperti Jepun, United Kingdom dan Perancis. Pencen sosial adalah pencen yang disediakan oleh kerajaan kepada semua tidak kira pekerjaan atau sektor mereka berkerja. Sepanjang tempoh berkerja, rakyat akan menyumbang peratusan kecil gaji mereka ke dalam tabung pencen sosial dan kemudian mereka akan menerima sejumlah pendapatan tetap ketika persaraan mereka.

48. Berjasa juga turut mencadangkan agar Kumpulan Wang Simpanan Persaraan (KWSP) untuk menceburi bidang penjagaan orang-orang tua (‘elderly care’) seperti membina rumah-rumah penjagaan orang-orang tua dan membuat kolaboratif pintar dengan badan-badan bukan kerajaan untuk menyediakan pakej penjagaan kesihatan fizikal, mental dan rohani sebagai salah satu bentuk persediaan negara kearah status negara tua menjelang tahun 2030.

Strategi 9: Pemerkasaan sistem wakaf negara & pungutan zakat

49. Berjasa juga menggesa kerajaan untuk memberi penumpuan terhadap pengurusan tanah wakaf. Kerajaan perlu menyuntik modal tambahan kepada tanah-tanah wakaf ini untuk dibangunkan bagi tujuan pembangunan ekonomi, sosial dan pendidikan umat Islam. Modal tambahan ini penting bagi memastikan tanah wakaf tidak menjadi terbiar dan potensinya tidak dituai dengan baik.

50. Mendepani isu Tanah Rizab Melayu pula, Berjasa mencadangkan kerajaan menggantikan tanah rizab Melayu yang hilang dengan tanah yang senilai dengannya serta mewakafkannya bagi kegunaan umum.

51. Sebuah pangkalan data (‘database’) yang komprehensif untuk tanah wakaf diseluruh negara perlu dwujudkan bagi memastikan sistem tanah wakaf yang efisien.

52. Selain itu, bagi menghakupayakan tanah wakaf bagi golongan kurang berkemampuan, Berjasa mencadangkan pelancaran program ‘Rumah Wakaf’ melalui tabung dana wakaf khas. Program ini akan memberi manfaat kepada golongan gelandangan diseluruh negara.

53. Berjasa melihat sudah tiba masanya kerajaan memberikan tumpuan ke arah memastikan pungutan dan pengagihan zakat yang efisien dan lestari. Kerajaan perlu memulakan langkah untuk mewajibkan bayaran zakat oleh setiap individu Islam yang berkemampuan dan mengutip zakat pendapatan daripada perniagaan yang layak membayar zakat.

54. Berjasa menegaskan bahawa pungutan zakat perlu digunakan ke arah projek sifar kemiskinan umat Islam serta pembangunan masa depan generasi kepimpinan Islam pada masa hadapan. Pungutan zakat juga perlu diagihkan melalui projek pemantapan ekonomi umat Islam sebagai salah satu langkah bagi memastikan jurang ekonomi antara kaum dapat dikurangkan sekaligus menguntungkan umat Islam secara keseluruhannya.

55. Dua aspek penambahbaikan berkenaan dengan agihan zakat. Berjasa mencadangkan penambahan kakitangan zakat yang memfokuskan penilaian secara berterusan golongan asnaf yang diberi bantuan secara langsung, berbanding penilaian yang dibuat melalui pemimpin-pemimpin tempatan. Hal ini membolehkan lebih banyak lagi agihan zakat dapat disalurkan dan menolak ketirisan dipelbagai lapisan.

56. Melihat peri pentingnya penggunaan media sosial dalam kalangan masyarakat, Majlis Agama Islam Negeri-negeri juga perlu diperuntukkan lebih dana untuk menyelaras kerja-kerja publisiti dalam media sosial. Hal ini dapat membantu dari sudut ketersampaian informasi gerak kerja bantuan dan penyaluran dana.

TERAS KETIGA: PENGUKUHAN FISKAL KERAJAAN

57. Defisit fiscal negara dijangka meningkat antara 5.8% hingga 6% daripada Keluaran Dalam Negara Kasar (KDNK). Antara fakto terbesar adalah berikutan kejatuhan harga minyak mentah dunia. Krisis ekonomi natijah daripada pandemik Covid-19 juga turu memberi tekanan terhadap kerajaan untuk terus menambah hutang bagi memastikan kebajikan rakyat terus dibela.

58. Walaubagaimanapun, Berjasa melihat tahap hutang yang semakin tinggi bakal mengundang krisis kepada generasi hadapan. Kerajaan memerlukan kewangan yang stabil bagi memastikan negara tidak terjebak dalam krisis hutang dunia yang memusnahkan ekonomi negara-negara dunia ketiga.

59. Pendapatan kerajaan melalui hasil cukai sentiasa menjadi tumpuan. Negara kita pernah melaksanakan sistem percukaian efektif yang dinamakan sebagai Cukai Barang dan Perkhidmatan atau lebih popular dengan GST. Sistem cukai ini telah dilaksanakan lebih dari 160 buah negara di serata dunia dengan pelbagai peratus cukai yang dikenakan. Malaysia bermula 1April 2015 mengenakan cukai GST pada kadar 6% sehinggalah dimansuhkan selepas kerajaan Pakatan Harapan memerintah.

60. Berjasa mencadangkan agar kerajaan membuat kajian menyeluruh tentang pelaksanaan semula semula Cukai Barangan dan Jualan (GST) pada kadar yang lebih rendah iaitu sebanyak 3% selepas situasi ekonomi negara memulih pasca dampak pandemic Covid-19. Sekiranya kutipan GST ketika pada kadar yang diperkenalkan iaitu 6% pada 3 tahun lalu membawa hasil hampir RM42 Billion kepada kerajaan, Berjasa menjangkakan pengenalan semua ini akan membawa sekurang-kurangnya RM20 Billion pendapatan kepada kerajaan persekutuan.

61. Malah sekiranya perlaksaan sistem GST yang baharu ini lebih tersusun dan rapi, dijangka pendapatan kerajaan boleh mencecah RM35 Billion setahun. Berjasa mencadangkan perlaksaan GST yang baharu dijalankan secara berperingkat sebelum sistem ini dikuatkuasa secara menyeluruh. Persediaan kerajaan hendaklah memasukkan kempen pendidikan berkenaan sistem percukaian ini.

62. Hal ini bertujuan untuk memastikan informasi yang tepat dapat disampaikan dan perniagaan-perniagaan dapat bersedia dengan sistem GST ini. Sekiranya kajian ini positif, Berjasa mencadangkan agar peniaga-peniaga kecil diberi subsidi oleh kerajaan untuk menyediakan sistem kutipan GST ini serta kos konsultasi.

63. Berjasa juga melihat keperluan untuk mengenakan kadar berasingan terhadap barangan berbahaya kepada kesihatan seperti rokok dan alkohol dikenakan GST berkadar lebih tinggi iaitu 7% bagi memastikan pengambilan daripada barang ini dapat dikurangkan dan impak negatif terhadap pengambilannya dapat ditampung oleh hasil GST.

64. Manakala barangan keperluan harian seperti bahan mentah makanan dan barangan lain dicadangkan untuk tidak dikenakan sebarang GST atau 0%.

65. Berjasa juga mencadangkan supaya kerajaan segera memperkenalkan cukai digital khas kepada syarikat besar multinasional seperti Google, Facebook, Grab dan banyak lagi yang telah mengaut keuntungan berbillion ringgit setahun hasil aktiviti perdagangan atas talian.

66. Menyedari bahawa hakikatnya, pelaksanaan sistem percukaian digital ini agak sukar secara teori untuk dikuatkuasakan ke atas mereka, Berjasa mencadangkan kadar cukai diperkenal ke atas keuntungan yang diumumkan setiap tahun dengan pengawasan ketat serta denda maksima terhadap mana-mana syarikat yang membuat sebarang percubaan perakauanan kreatif (‘creative accounting’) untuk mengelak daripada membayar jumlah cukai yang sebenar.

Teras keempat: Agenda Ekonomi Hijau

67. Berjasa menggesa semua kerajaan persekutuan menumpukan perhatian ke arah kelestarian alam sekitar dan agenda hijau. Krisis Air di Selangor dan Jerebu merupakan dua krisis alam sekitar terdekat yang telah merugikan negara bukan sahaja dari sudut ekonomi malah kesihatan serta taraf hidup rakyat. Jutaan pengguna yang terdiri dari rakyat marhaen terkesan dengan krisis ini.

68. Berjasa menyeru kerajaan menyediakan insentif berupa potongan cukai terhadap syarikat-syarikat swasta yang melabur dalam teknologi hijau, berjaya menjimatkan penggunaan tenaga di premis-premis perniagaan dan pejabat. Berjasa turut mengisytihar perang terhadap mana-mana syarikat industri yang terbabit dalam aktiviti pencemaran alam sekitar dengan meminda akta sedia ada kepada denda dan hukuman lebih tinggi serta menguatkuasakan tindakan undang-undang yang ketat.

69. Berjasa juga mencadangkan kepada kerajaan agar memberi bonus tambahan kepada premis-premis kerajaan seperti sekolah-sekolah, hospital-hospital dan lain-lain yang berjaya mengawal penggunaan tenaga elektrik tanpa mengurangkan produktiviti mereka.

70. Berjasa juga menggesa kerajaan menurunkan harga tarif elektrik domestik dengan mengurangkan dominasi IPP. Kerajaan perlu memberi insentif kepada rumah-rumah, premis-premis dan pejabat yang melabur ke dalam tenaga solar. Setiap unit tenaga solar yang disumbang ke dalam grid nasional akan diberi potongan tarik pada kadar tertentu oleh kerajaan. Perkara ini bukan sahaja menjimatkan penggunaan tenaga malah memberi persaingan kepada IPP.

71. Kerajaan juga perlu menyediakan geran dan pinjaman tanpa faedah kepada syarikat-syarikat IKS yang menceburkan diri dalam teknologi hijau. Perkara ini akan menggalakkan inovasi ke arah memastikan Malaysia muncul negara karbon terendah di rantau Asia.

TERAS KELIMA: INTEGRITI DAN URUSTADBIR PERBENDAHARAAN NEGARA

72. Menyedari hakikat bahawa urustadbir yang baik atau ‘good governance’ merupakan elemen terpenting dalam menguruskan amanah kekayaan perbendaharan negara.

73. Malaysia merupakan negara bertuah kerana memiliki sumber alam yang menjana ekonomi negara. Dari hasil Petroleum, Sawit, Getah dan Industri pelbagai kita seharusnya bersyukur dan sebagai kerajaan yang diamanahkan untuk menguruskan perbendaharaan negara adalah amat penting memastikan pengagihan pendapatan negara dapat dilaksanakan secara penuh hikmah melalui urustadbir yang baik serta kebijaksanaan dasar dan polisi.

74. Hasil kekayaan negara tidak boleh ditabur hanya di bandar-bandar besar. Serta tidak boleh hanya berlegar di antara negeri-negeri yang diperintah parti yang membentuk kerajaan persekutuan semata-mata. Negeri-negeri yang sedikit terkebelakang dalam pengembangan sektor ekonomi perlu dibantu.

75. Sabah dan Sarawak tidak boleh dikesampingkan tanpa sebuah perancangan yang tidak teliti. Berjasa mencadangkan penubuhan Majlis Tindakan Ekonomi dan Pembangunan Sabah & Sarawak diwujudkan segera bagi memastikan pembahagian kek ekonomi yang seimbang terutama di kawasan luar bandar Sabah & Sarawak.

76. Tata kelola perbendaharaan negara mesti berada pada tahap integriti yang tertinggi. Tiada kompromi terhadap mana-mana pihak yang didapati menyalahgunakan dana perbendaharaan negara dan tindak tegas perlu diambil berdasarkan rekod Laporan Audit Tahunan yang dibuat oleh Jabatan Audit Negara (JAN).

77. Berjasa mencadangkan pemerkasaan integriti dalam kalangan penjawat awam termasuklah penubuhan Suruhanjaya Siasatan Diraja Berkenaan Integriti Kerajaan bagi membanteras gejala rasuah yang berleluasa.

Penutup

Saudara dan Saudari,

78. Akhir sekali, Berjasa mengajak semua pihak untuk menyedari hakikat besarnya tanggungjawab serta amanah yang dipikul oleh setiap lapisan masyarakat dalam menjayakan agenda pembinaan sebuah negara yang bukan sahaja sejahtera dari sudut ekonomi, politik dan sosial, malah membina sebuah watan yang berdaulat, disegani dan akhirnya melahirkan sebuah ketamadunan yang berwibawa serta unggul di persada dunia.

79. Semuanya bermula dengan sebuah cita-cita dan jiwa yang besar sebagai rakyat di negara Malaysia yang bertuah. Seluruh rakyat menumpahkan taat setia kepada agama, bangsa dan negara, mempertahankan dasar dan polisi yang diasaskan melalui kebijaksanaan dan kewibawaan kepimpinan negara, serta mengangkat ketinggian maruah dan prinsip, menjulang kehalusan budi pekerti demi membina watan berdaulat. Sekian.

“Belanjawan Hikmah: Rakyat Dijaga, Watan Dibina”

Majlis Tindakan Ekonomi Parti BERJASA Malaysia


Sampai bila penghinaan terhadap Raja-Raja Melayu terus dibiarkan?

PENGHINAAN ke atas institusi Raja-Raja Melayu, termasuk pemimpin nombor satu negara, Yang DiPertuan Agong (YDPA) sudah menjadi biasa.

Dahulu, jarang sangat kedengaran. Tetapi kini, menjadi kebiasaan. Lebih-lebih lagi sejak Akta Keselamatan Dalam Negeri (ISA) dimansuhkan.

Kita menjadi hairan kenapa ultra kiasu ini begitu berani sedangkan mereka tahu ada ada hukuman (walaupun tidak berat) bakal dikenakan?

Mesti ada perancangan tertentu di sebalik semua kejadian ini.

Cuba buat carian penghinaan terhadap raja Thailand, kita akan ketemu hukuman-hukuman yang dikenakan seperti penjara 6 tahun, 18 tahun, 20 tahun dan 43 tahun. Ada yang dikenakan sehingga 87 tahun.

Begitulah seriusnya negara lain menjaga institusi monarki mereka. Negara kita bagaimana?

Penghinaan bukan dibuat sekali dua, tetapi banyak kali. Seolah-olah tidak ada pengajaran yang diambil.

Penghinaan dilakukan dalam kalangan rakyat negara ini sendiri, bukan orang luar.

Kalau tengok media sosial dalam bahasa bukan Melayu dalam bahasa mereka, lagi teruk. Bukan main lagi mereka mencerca dan mengutuk.

Kenapa terus dibiarkan?

Jika ada yang ditangkap dan didakwa nanti, maka bertempeklah pejuang-pejuang hak asasi manusia dan ultra kiasu mahukan mereka dibebaskan tanpa syarat. Apakah budaya seperti ini patut dibiarkan?

Terbaharu, salah seorang pemimpin ultra kiasu Melayu dengan bukti yang nyata menghina Yang DiPertuan Agong. Media ultra kiasu melaporkan ahli parti sahaja, bagi tujuan mengendurkan dan menjaga nama baik parti itu.

Walhal sebenarnya individu itu sudah boleh dikategorikan sebagai pemimpin. Ini bukan pertama kali ahli/pemimpin parti ini berkelakuan sedemikian?

Apakah mungkin mereka turut bersekongkol untuk mewujudkan negara republik seperti ultra kiasu?

Apabila perkara ini tular, maka pemimpin tertinggi dengan segera berkata, itu bukan suara parti, itu suara individu.

Mudah sangat jawapannya kan? Untuk mengelakkan daripada setitik nila rosak susu sebelanga.

Ini bukan kali pertama mereka dalam kalangan pemimpin/ahli parti ultra kiasu ini mengeluarkan kenyataan menghina raja-raja Melayu. Saya tidak fikir mereka akan hina, jika ada ‘raja dalam kalangan bangsa mereka’. Malangnya, semua raja di negara asal usul sudah lenyap.

Kita tidak nafikan raja-raja perlu ditegur kerana mereka juga adalah manusia biasa, ada nafsu seperti manusia yang lain.

Kadangkala, mereka juga terlanjur akhlaknya, turut merebut kekayaan dan sebagainya, tetapi teguran biarlah beradab.

Kita tidak menafikan hak kebebasan bersuara seperti diperuntukkan dalam Perlembagaan Persekutuan Malaysia, namun semua ada hadnya.

Saya (rakan-rakan lain) pernah mencadangkan diwujudkan undang-undang keras untuk mengekang penghinaan raja seperti undang-undang Lese Majeste di Thailand.

Namun, ada suara-suara sumbang berpendapat, kedudukan raja Melayu di Malaysia berbeza dengan raja Siam di Thailand.

Apa bezanya? Raja tetap raja. Semua itu sudah ditakdirkan.

Sampai bila penghinaan sebegini patut dibiarkan? Buatlah sesuatu yang boleh mengekang semua ini, dengan memberi pengajaran supaya mereka serik.

Perlu diingat, raja-raja Melayu adalah bukan sekadar pemimpin nombor satu negara, tetapi adalah satu simbol sejarah kedaulatan negara ini. Negara yang berakar umbikan Melayu, yang diperintah oleh raja-raja Melayu. Hilang raja, lenyaplah kedaulatan Islam dan Melayu.

Lebih unik lagi, pernah kita bertanya dan mencari jawapannya, kenapa kita ada sehingga sembilan raja-raja Melayu berbanding dengan negara-negara lain di dunia ini, yang ada hanya satu, tidak seramai kita?

Ini semua sejarah. Ultra kiasu tahu atau tidak semua sejarah ini? Jika jahil, mari kita ajarkan.

Adakah sejarah ini diajar di Sekolah Persendirian Cina. Kenapa kita ada seramai sembilan raja-raja Melayu, bukan satu? Benar, satu hanya akan dilantik sebagai YDPA setiap lima tahun.

Ultra kiasu tidak mahu semua ini, sebab mereka tidak mahu dikaitkan negara ini dengan identiti Melayu.

Justeru, sudah sampai masanya kita bertindak dengan menggubal undang-undang bagi mengenakan hukuman yang lebih keras.

Undang-undang dan peraturan sedia ada masih belum mencukupi untuk menghalang penghinaan ini.

Justeru, undang-undang baru perlu digubal bagi menangani dan membendung perbuatan yang langsung tidak mencerminkan rakyat Malaysia.

Saya merayu kepada pemimpin negara ini. Buatlah sesuatu.

Benda ini nampak kecil, kerana berupa penghinaan, tetapi implikasi sangat besar terhadap strategik licik ultra kiasu untuk merosakkan negara ini.

Sebagai sebuah negara yang mengamalkan sistem raja berperlembagaan yang meletakkan raja sebagai kuasa tertinggi, penghinaan kepada institusi raja hendaklah dilihat sebagai satu kesalahan besar dan tidak boleh dipandang remeh.

Jika tidak, pasti insiden seperti ini akan terus berulang dan berulang.

Kepada raja-raja Melayu, ampun Tuanku, patik mohon maaf jika terlanjur bicara. Patik pacal yang hina, hanya ingat berpesan, jagalah diri, jagalah keluarga, jagalah akhlak berpasakkan akhlak Islam.

InsyaAllah, selagi pasak itu ada, selagi itulah rakyat akan terus menjunjung kasih dan mempertahankan duli-duli Tuanku. Jika tidak, sukar bagi patik pacal yang hina untuk sama-sama mempertahankan apabila timbul lagi isu-isu sebegini.

Ingatlah, junjungan dan penghormatan itu datang daripada contoh teladan yang mulia. Contohilah akhlak Baginda Rasulullah SAW dan para sahabat kerana itulah asas kesetiaan raja-rakyat, berpisah tiada.

Apa yang ditinggalkan Baginda dan para sahabat apabila telah tiada, melainkan akhlak mulia yang menjadi ikutan pemimpin-rakyat seterusnya.

Prof Dr Ridhuan Tee Abdullah


Rejim Zionis bunuh pemain bola sepak Palestin

NABLUS, 28 Jamadilawal 1444H, Jumaat – Tentera negara haram Israel menembak mati seorang pemain bola sepak Palestin pada Khamis ketika serbuan di bandar Nablus, Tebing Barat yang diduduki.

Ahmad Atef Daraghama, 23, dibunuh ketika orang ramai turun ke jalan bagi menghadapi pencerobohan peneroka haram yang dilindungi tentera ke tapak keagamaan Makam Joseph.

Ahmad Atef yang berasal dari bandar berhampiran Tubas, adalah pemain bola sepak profesional yang bermain sebagai penyerang dengan kelab bola sepak Thaqafi Tulkarm.

Dia dibunuh ketika konfrontasi jalanan dan pertempuran bersenjata antara rakyat Palestin dan tentera pengganas Israel.

Setakat ini, tidak dapat dipastikan sama ada pemain bola sepak itu mengambil bahagian dalam pertempuran berkenaan.

Tentera Israel mendakwa, rakyat Palestin melemparkan bahan letupan dan melepaskan tembakan ke arah tentera, yang membalas tembakan dan mengenai suspek.

Susulan insiden itu, Perdana Menteri Palestin, Mohammad Shtayyeh menggesa badan induk bola sepak dunia, FIFA mengutuk Israel di atas pembunuhan Ahmad Atef.

Tentera Israel telah membunuh lebih 160 rakyat Palestin di Tebing Barat yang diduduki tahun ini, angka kematian tertinggi di rantau itu dalam setahun sejak Intifada Kedua.

Makam Joseph adalah tempat yang sering dilanda keganasan oleh tentera Israel yang mengiringi peneroka sekurang-kurangnya sekali sebulan ke tapak itu walaupun ada bantahan daripada rakyat Palestin.

Rakyat Palestin dan Israel membuat tuntutan terhadap naratif balas mengenai kepentingan agama dan kebangsaan tapak itu.

Penduduk Palestin percaya ia adalah tapak pengebumian seorang ulama yang tinggal di kawasan kejiranan Balata yang berdekatan pada awal 1900-an.

Bulan lalu, Mahdi Mohammad Hashash, 15, terbunuh dengan serangan serupa oleh tentera Israel ketika ahli politik sayap kanan melawat Makam Joseph di tapak berkenaan. – Agensi


SPR akur PRK Gerik, Bugaya dibatalkan

BANGI, 1 Jamadilawal 1442H, Rabu – Suruhanjaya Pilihan Raya (SPR) akur dengan pengumuman pengisytiharan Proklamasi Darurat membabitkan Parlimen Gerik di Perak dan Dewan Undangan Negeri (DUN) Bugaya di Sabah.

Pengerusinya, Datuk Abdul Ghani Salleh berkata, sebarang prosiding yang telah dimulakan bagi tujuan Pilihan Raya Kecil (PRK) di kedua-dua kawasan itu tidak akan diteruskan.

Katanya, suatu tarikh lain akan ditetapkan bagi pelaksanaan kedua-dua PRK itu.

“SPR akur dengan keputusan dan kenyataan Perdana Menteri, Tan Sri Muhyiddin Yassin, dengan pengisytiharan Proklamasi Darurat berdasarkan Fasal (1) Perkara 150 Perlembagaan Persekutuan.

“Ia bagi membolehkan suatu ordinan dimasyhurkan di bawah Fasal (2B) Perkara 150 untuk membatalkan tarikh ditetapkan bagi menjalankan PRK Parlimen Gerik dan DUN Bugaya selepas diperkenankan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah,” katanya dalam satu kenyataan hari ini.

Agong hari ini berkenan mengisytiharkan darurat di Gerik dan Bugaya supaya Pilihan Raya Kecil (PRK) kedua-dua kerusi Parlimen serta DUN itu dibatalkan bagi mengawal penularan COVID-19.

Pengisytiharan itu dilakukan setelah Al-Sultan Abdullah berpuas hati bahawa adanya keperluan proklamasi darurat bagi kedua-dua PRK berkenaan.

Ini selepas Muhyiddin menyembah maklum akan nasihat Jemaah Menteri kepada baginda supaya mengisytihar darurat di dua bahagian pilihan raya Parlimen dan negeri itu.

Sebelum ini, SPR menetapkan PRK Parlimen Gerik dan DUN Bugaya diadakan serentak pada 16 Januari 2021.

Kedua-dua kerusi itu kosong susulan kematian penyandang iaitu Ahli Parlimen Gerik, Allahyarham Datuk Hasbullah Osman (Barisan Nasional) dan Ahli Dewan Undangan Negeri (ADUN) Bugaya, Allahyarhamah Datin Manis Muka Mohd Darah daripada Parti Warisan Sabah (WARISAN).


ISMA Johor Bahru salur bantuan makanan kepada mangsa banjir

JOHOR BAHRU, 25 Jamadilawal 1442H, Sabtu – Sebanyak 100 bungkus keperluan makanan disediakan oleh Ikatan Muslimin Malaysia (ISMA) Johor Bahru hari ini, bagi disumbangkan kepada mangsa banjir.

Bantuan itu menyasarkan mangsa yang berada di Kampung Laut Batu 10 dan Kampung Skudai Kecil di Skudai, Johor Bahru serta di daerah Kluang.

“Terima kasih tak terhingga diucapkan kepada semua penyumbang yang prihatin dan budiman, walaupun mereka tidak tahu siapa yang memberi, namun yakinlah Allah mencatat segala,” kata ISMA Johor Bahru dalam satu kenyataan, hari ini.

Orang ramai yang ingin menyalurkan sumbangan boleh berbuat demikian melalui Tabung Sumbangan Mangsa Banjir ISMA Johor; ISMA DT SERVICES, Nombor akaun CIMB Bank:
8603 2634 23.


Citra bahasa Melayu mesti terpampang jelas pada nama taman, bangunan, jalan

BANGI, 28 Syawal 1443H, Ahad – Hasrat Perdana Menteri, Datuk Seri Ismail Sabri Yaakob untuk mengangkat bahasa Melayu sebagai bahasa ASEAN dan antarabangsa bukan perkara mustahil.

Namun, ia perlu disusuli dengan tindakan yang realistik atau berjejak di bumi nyata negara serta persada antarabangsa, kata Sasterawan Negara, Datuk Dr Anwar Ridhwan.

Beliau berkata, melalui Seminar Pengantarabangsaan Bahasa Melayu baru-baru ini ditimbulkan beberapa pandangan serta saranan daripada tokoh pelbagai bidang dari dalam dan luar negara.

Katanya, isu disentuh banyak sekali termasuk kedudukan bahasa Melayu itu sendiri dalam pelbagai bidang kehidupan, peranan harus digerakkan oleh bahasa Melayu jika ia mahu dilihat berkesan di arena antarabangsa.

Selain itu, cadangan bagi mengantarabangsakan bahasa Melayu, pihak di luar negara yang boleh dijadikan rakan jaringan bekerjasama bagi mengembangkan bahasa Melayu, mengangkat kekuatan teks sastera serta kearifan tempatan dalam bahasa Melayu melalui penterjemahan dan sebagainya.

Berikutan itu, beliau berpendapat adalah wajar sekiranya resolusi seminar itu segera diperhalusi serta dilaksanakan supaya menjelang seminar 2023 beberapa perkembangan bahasa Melayu yang menarik dilakar di Malaysia, ASEAN dan antarabangsa.

“Dalam hubungan ini, kita berharap pindaan Akta DBP akan menyaksikan penguatkuasaan bahasa Melayu yang lebih berkesan menjelang seminar ini pada 2023 yang akan datang.

“Melaluinya bahasa Melayu betul bukan sahaja digunakan dengan meluas di sektor awam dan swasta, malah citranya terpampang jelas pada nama taman, bangunan, jalan dan sebagainya,” katanya menulis di Berita Harian.

Di samping itu katanya, rasa ‘kecintaan’ dan ‘kemegahan’ terhadap bahasa Melayu di negara ini sepatutnya akan lebih meluas kepada semua bangsa di negara kita.

Hal ini dibangkitkan kerana bahasa Melayu sepatutnya bukan milik atau warisan bangsa Melayu sahaja; sebaliknya menjadi bahasa kebangsaan, bahasa perhubungan dan bahasa pemersatuan masyarakat majmuk di negara ini.

“Dalam tempoh setahun mendatang, diharapkan pihak di Kementerian Luar khususnya akan mengambil langkah strategik mengetengahkan bahasa Melayu ke peringkat ASEAN.

“Kedutaan atau perwakilan Malaysia di luar negeri juga diharap dapat memainkan peranan lebih besar untuk mengembangkan bahasa Melayu, malah mewujudkan jawatan atau kebudayaan di beberapa tempat penting, yang akan turut mengembangkan bahasa Melayu,” katanya.

Pautan artikel:


Pelajar tahfiz mati lemas dalam tali air

KOTA BHARU, 8 Rabiulakhir 1442H, Selasa – Seorang pelajar tahfiz ditemui maut akibat lemas ketika bermandi-manda di tali air bersama dua rakannya di Kampung Telaga Bata, Sering, hari ini.

Dalam kejadian kira-kira jam 10 pagi, mangsa, Muhamad Alif Asyraf Parudin, 13, yang tidak tahu berenang dipercayai tergelincir ke dalam tali air terbabit sebelum tenggelam dan hilang.

Alif yang merupakan pelajar tahfiz tingkatan satu di Sekolah Menengah Agama (A) Tharbiyah Mardhiah, Panchor itu kemudiannya ditemui oleh sepasukan anggota Bomba dan Penyelamat Pengkalan Chepa yang bergegas ke tempat kejadian selepas menerima panggilan kecemasan daripada orang awam.

Ketua Operasi Bomba dan Penyelamat Pengkalan Chepa, Fauzi Yazid berkata, seramai enam anggota bergegas ke lokasi kejadian untuk menjalankan operasi mencari dan menyelamat.

Katanya, mayat mangsa ditemui pada jam 10.43 pagi sebelum diserahkan kepada pihak polis untuk tindakan lanjut.

Ketua Polis Daerah Kota Bharu, Asisten Komisioner Abdul Rahim Daud, mengesahkan kejadian berkata, mayat mangsa dihantar ke Hospital Raja Perempuan Zainab II untuk bedah siasat dan kes diklasifikasikan sebagai mati mengejut.

Sementara itu, datuk saudara mangsa, Ab llah Ismail, 65, berkata, dia menyedari kejadian itu selepas dimaklumkan oleh ibu mangsa, Sarifah Mohamad, 52.

Ab Ilah seperti dilapor Utusan berkata, mangsa yang juga merupakan anak tunggal pergi ke tali air kira-kira jam 9 pagi selepas dia memaklumkan kepada ibunya untuk mandi di kawasan berkenaan bersama rakan karib.

Katanya, ibu mangsa tidak pernah membenarkan Muhamad Alif bermain di tali air meskipun mangsa merayu beberapa kali kerana bimbang dengan keselamatannya kerana mengetahui mangsa tidak pandai berenang.

“Ibu dia memang tidak benarkan bermain air biarlah dia merayu macam mana pun. Ibunya tahu dia tidak pandai berenang,” katanya.


Akibat sekatan, ribuan pesakit di Yaman risiko hilang nyawa

SANA’A, 16 Zulhijjah 1441H, Khamis – Menteri Kesihatan Yaman memberi amaran bahawa ribuan pesakit di negara itu berisiko tinggi kehilangan nyawa akibat daripada sekatan dikenakan pakatan gabungan diketuai Arab Saudi, selain keputusan organisasi kemanusiaan yang menghentikan bantuan ke negara dilanda perang itu.

Dalam satu sidang media di ibu negara hari ini, Taha al-Mutawakel berkata, sekatan ketat yang dikenakan di Yaman menghalang bantuan perubatan.

Katanya, 93 peratus alat perubatan di negara itu telah berfungsi melebihi jangka hayat dan kebanyakannya telah berhenti berfungsi.

Beliau berkata, pemimpin Arab Saudi tidak membenarkan bekalan ubat-ubatan dibawa masuk ke negara itu, sekali gus menjadikan keadaan pesakit, terutama mereka yang bergelut dengan barah dan tumor menjadi lebih teruk.

Katanya, banyak organisasi kemanusiaan antarabangsa secara rasmi mengumumkan untuk menarik diri dari memberi bantuan ke negara itu, susulan penutupan Lapangan Terbang Antarabangsa Sana’a dan penangguhan kiriman bahan bakar.

Kesal dengan perkara itu, Taha berkata, bantuan kemanusiaan yang dihentikan itu akan memberi kesan buruk ke atas sektor kesihatan Yaman, ditambah pula dengan penutupan sekitar 162 pusat kesihatan di tengah-tengah pandemik COVID-19 melanda dunia.

Pada masa sama, beliau menggesa supaya menghentikan sekatan serta membenarkan kemasukan ubat-ubatan dan minyak secara berterusan di Yaman.

Selain itu, Taha berkata, hospital di Yaman akan menghentikan operasi mereka berikutan kekurangan minyak, selain menyatakan bahawa penjana oksigen perubatan kini hanya berfungsi sebanyak 50 peratus. -Agensi


Pegawai Kanan risikan Iraq maut ditembak

BAGHDAD, 8 Syaaban 1442H, Isnin – Seorang lelaki bersenjata tidak dikenali menembak mati pegawai kanan Perkhidmatan Perisikan Nasional Iraq (INIS) di Baghdad pada Ahad.

Mohammed Laith, ditembak ketika mangsa berada di rumah saudaranya di Mansour, barat Baghdad, memetik sumber Kementerian Dalam Negeri, lapor Xinhua.

Serangan itu berlaku ketika kerajaan Iraq dan beberapa parti politik berulang kali mendesak untuk  supaya mengawal pemilikan senjata api oleh beberapa kumpulan bersenjata di negara itu, yang mengancam keselamatan, kebebasan dan kepercayaan rakyat terhadap proses politik.

Sementara itu, di timur wilayah Diyala, militan Daesh disyaki menculik empat pekerja sebuah ladang penternakan ayam di daerah Abbara di timur laut, wilayah Baquba, kata pegawai polis wilayah itu Alaa al-Saadi. .

Wilayah Iraq di utara Baghdad telah menyaksikan peningkatan aktiviti Daesh sejak beberapa bulan lalu,  walaupun operasi ketenteraan sering dijalankan untuk memburu mereka.

Keadaan keselamatan bertambah baik di Iraq sejak pasukan keselamatan mengalahkan Daesh di seluruh negara pada akhir 2017.

Namun, insiden serangan yang meragut nyawa masih berlaku di negara dilanda peperangan itu ketika saki-baki Daesh melarikan diri ke kawasan bandar atau gurun, dan kerap melakukan serangan gerila terhadap pasukan keselamatan dan orang awam.  – Bernama


Patut kutuk British paksa nenek moyang jadi askar upahan, bukan kutuk Mat Kilau

BANGI, 9 Zulhijjah 1443H, Sabtu – Pengerusi PEMBELA, Haji Aminuddin Yahaya pelik apabila United Sikhs Malaysia melahirkan perasaan tidak senang hati terhadap filem Mat Kilau Kebangkitan Pahlawan.

Beliau hairan pihak berkenaan secara tiba-tiba melatah sehingga mengaitkan dengan pengapian sentimen agama dan bangsa, walhal filem itu sudah beberapa minggu ditayangkan sehingga dipuji pelbagai latar belakang masyarakat.

“Sepatutnya mereka berbangga kerana filem ini memaparkan penindasan British yang berlaku terhadap nenek moyang mereka selain yang ditonjolkan terhadap orang Melayu. Di mana nenek moyang mereka dipaksa menjadi sebahagian dari pasukan dihambakan untuk menjalankan agenda kolonial British.

“Melainkan mereka ini memang pro-British yang menganggap kedatangan British dan ‘hamba-hambanya’ ke Tanah Melayu dahulu adalah demi kemajuan. Jika ya, saya tidak pelik kerana United Sikh memang berpangkalan di Amerika Syarikat di mana memang sekutu British pun, termasuk dari segi fahaman dan cara fikir.

“Lipatan sejarah yang mencatatkan bahawa orang-orang Sikh menjadi bahagian utama dari kekuatan kolonial British tidak akan terpadam dan tidak ada faedahnya untuk ditutup,” katanya dalam satu kenyataan.

Haji Aminuddin berkata, perkara itu sewajarnya dikenang sebagai satu episod hitam dalam sejarah yang dikesali.

“Elok juga United Sikhs Malaysia keluarkan kenyataan mengenang serta mengutuk kezaliman British, lebih-lebih lagi bulan kemerdekaan bakal menjelang tiba.

“Malah, filem ini hanya menonjolkan pasukan upahan British yang memang secara uniformnya sedemikian rupa. Tidak ada langsung babak menunjukkan mereka itu melakukan kezaliman kerana motivasi agama Sikh.

“Lainlah jika filem Mat Kilau ini memaparkan askar-askar British tersebut seperti mana modus operandi filem-filem Barat yang menggambarkan Islamofobia dengan penonjolan elemen-elemen agama seperti ayat-ayat dari kitab suci yang telah dimanipulasi dan di konteks yang salah,” katanya.

Dalam pada itu, filem berlatarbelakangkan Tanah Melayu era tahun 1800-1900 sememangnya berkisar perjuangan orang Melayu sahaja, katanya.

Justeru, beliau menyifatkan tidak menjadi kesalahan sekiranya bangsa lain tidak ada bersama Mat Kilau dalam filem berkenaan.

Ini kerana bangsa-bangsa lain yang didatangkan oleh British pada era itu bukan warga tempatan, malah rata-ratanya adalah rakyat British.

“Janggal pula kalau nak tonjol bangsa lain berjuang bersama Mat Kilau menentang British. Itu pun kalau kalian bersetuju bahawa British itu jahat.

“Saya yakin masyarakat Sikh lebih rasional dan faham hakikat yang saya cuba terangkan ini. Jangan termakan hasutan persatuan yang kononnya mewakili kalian,” katanya.


Kebun durian haram: Hanya bilis ditangkap dan didakwa, jerung terlepas?

Oleh Ainul Illia Meor Suzurudin

BANGI, 24 Zulkaedah 1442H, Isnin – Kerajaan negeri Pahang bersama agensi terbabit diminta memperluaskan operasi membanteras pencerobohan hutan simpan secara konsisten ke seluruh daerah-daerah lain di negeri itu.

Naib Pengerusi PEMBELA, Ustaz Masridzi Sat berkata, tidak mustahil setiap pencerobohan tanah kerajaan mempunyai pihak atau dalang yang melakukan khianat dan bersubahat.

“Takkan mereka berani ceroboh saja-saja dengan jumlah yang begitu banyak, luas dan besar kalau tiada yang menjadi payung kartelnya.

“Rakyat masih tak faham setelah begitu banyak dan begitu lama tanah kerajaan yang diceroboh, namun belum ada lagi kepala kartel, jerung besar yang terlibat ditangkap atau didakwa di mahkamah. Hanya kedengaran yang ‘bilis-bilis’ sahaja didakwa ke mahkamah.

“Apakah rahsia yang tersembunyi di sebaliknya? Kita harap Suruhanjaya Pencegahan Rasuah Malaysia (SPRM), Jabatan Perhutanan Negeri Pahang dan Pejabat Hutan Daerah dapat memberikan jawapan,” katanya ketika dihubungi Ismaweb.net, hari ini.

Beliau turut mengajak gerakan pertubuhan bukan kerajaan (NGO) yang lain dan rakyat pelbagai peringkat bersolidariti menyokong usaha murni operasi ini serta membantu apa yang perlu.

Ini supaya usaha kerajaan negeri Pahang dan Jabatan Perhutanan serta pelbagai pihak yang terlibat benar-benar berjaya membebaskan tanah-tanah yang diceroboh di seluruh negeri Pahang yang masih banyak tiada tindakan.

Dalam pada itu, beliau turut meminta penceroboh haram termasuk Ahli Dewan Undangan Negeri (ADUN) Tras DAP supaya akur dengan arahan pihak berkuasa kerajaan negeri Pahang.

Tegasnya, tanah tersebut adalah milik kerajaan negeri dan jabatan perhutanan yang telah diceroboh secara haram sehingga membolehkan penceroboh mengaut hasil yang banyak dan merugikan pihak kerajaan sebelum ini.

“Perbuatan memaki ‘ala samseng’ kepada penjawat awam yang bertugas di atas tanah kerajaan yang diceroboh adalah perbuatan jenayah.

“Terima kasih kepada PDRM dan penguat kuasa Jabatan Perhutanan yang bertindak dengan tegas menahan dan mendakwa mereka ini,” katanya.

Selain itu, beliau mencadangkan supaya ditubuhkan Suruhanjaya bebas (RCI) untuk memantau operasi bersepadu ini secara lebih telus dan integriti.

Hal itu seperti yang terkandung dalam memorandum yang dihantar PEMBELA bersama Persatuan Veteran ATM kepada Tengku Mahkota Pahang dan kepada Yang di-Pertuan Agong sebelum ini.

“Diharap juga tanah-tanah yang telah dirampas dari penceroboh diberi kepada rakyat pribumi, veteran ATM, PDRM, NGO Islam, badan-badan usahawan atau koperasi milik kaum pribumi Melayu Islam yang telah banyak menabur jasa kepada agama, bangsa dan tanah air tercinta,” katanya.


Tindakan Loh sudah dijangka, MRM siap buat persiapan awal

BANGI, 23 Syaaban 1443H, Sabtu – Apa yang dilakukan oleh ibu kepada tiga remaja mualaf, Loh Siew Hong sudah dijangka.

Malah, segala bentuk perancangan serta tindakan wanita itu selepas ini juga sudah boleh dibaca.

Pendakwah bebas, Firdaus Wong berkata, beliau telah memaklumkan perkara itu kepada Ustazah Nazirah Nanthakumari Abdullah ketika dihubungi baru-baru ini.

Selain itu, pihaknya juga telah mengambil tindakan sewajarnya sebagai persediaan dalam mendepani segala bentuk kemungkinan.

“Apabila Ustazah Nazirah menghubungi saya pada 8 Februari lalu, saya telah memberitahu kepada beliau tiga perkara yang Loh Siew Hong akan buat berdasarkan pengalaman kami.

“Empat-lima hari kemudian, apa yang saya sebutkan pada Ustazah Nazirah berlaku.

“Maka segala yang dilakukan mereka setakat ini adalah sesuatu yang telah dijangka lebih awal dan persiapan lebih awal telah pun dilakukan,” kongsinya dalam satu hantaran di Telegram, hari ini.

Beliau yang juga pengasas Multiracial Reverted Muslims (MRM) menyatakan, tidak akan bergerak secara solo dalam menghadapi kes ini.

Sebaliknya, katanya lagi, kerjasama akan dilakukan bersama individu dan pergerakan lain.

“Pengalaman dan kajian kami diaplikasikan untuk ‘pre-emptive’ (pra-emptif) rancangan untuk kami pula merancang beberapa langkah ke depan,” katanya.


Calon disaran buat semakan awal borang penamaan: SPR

BANGI, 6 Rabiulakhir 1444H, Selasa – Hanya calon, pencadang dan penyokong calon dibenarkan masuk ke Pusat Penamaan Calon (PPC) Pilihan Raya Umum Ke-15 (PRU15) dan Pilihan Raya Kecil (PRK) Dewan Undangan Negeri (DUN) Bugaya, Sabtu ini.

Sementara, orang awam serta penyokong-penyokong yang mengiringi calon dilarang menunggu atau berada dalam jarak 50 meter dari sempadan PPC yang telah ditetapkan.

Perkara itu diingatkan Setiausaha Suruhanjaya Pilihan Raya Malaysia (SPR), Datuk Indera Ikmalrudin Ishak menerusi pemakluman hari penamaan calon PRU15 dan PRK DUN Bugaya, hari ini.

“Penggunaan semua jenis alat muzik ataupun pembesar suara bagi tujuan dakyah politik melalui apa-apa cara termasuk menerusi penggunaan apa jua jenis kenderaan adalah tidak dibenarkan pada Hari Penamaan Calon dan merupakan satu kesalahan di bawah Akta Kesalahan Pilihan Raya 1954.

“SPR menyeru kepada semua calon dan parti-parti politik yang terlibat agar sentiasa mematuhi undang-undang, peraturan, tata etika dan arahan-arahan yang dikeluarkan oleh SPR, PDRM dan Pihak Berkuasa Tempatan (PBT) pada Hari Penamaan Calon,” katanya dalam kenyataan.

Bagi memastikan kelancaran proses penamaan calon, SPR menyarankan kepada bakal calon yang ingin bertanding PRU15 dan PRK DUN Bugaya supaya mengisi borang serta membuat semakan awal dengan Pejabat Pegawai Pengurus atau Pejabat Pilihan Raya Negeri di seluruh negara, sebelum 5 November.

“Selain itu, bakal-bakal calon juga adalah disarankan untuk membuat pembayaran deposit lebih awal dan resit pembayaran tersebut hendaklah dibawa pada Hari Penamaan Calon sebagai bukti pembayaran.

“Ini bertujuan untuk memastikan semua proses penamaan calon dapat diselesaikan lebih awal dan berjalan lancar,” katanya.

Beliau turut mengingatkan bakal calon yang mewakili mana-mana parti politik supaya mengemukakan surat kebenaran untuk menggunakan simbol parti yang diwakili ketika menyerahkan kertas penamaan calon.

Katanya, kertas penamaan calon boleh diserahkan dari jam 9 pagi hingga 10 pagi kepada pegawai pengurus di 222 PPC yang berkenaan oleh calon, pencadang dan penyokong, atau mana-mana dua orang serta seorang daripada mereka.


ISMA sahut saranan PM martabat bahasa Melayu di pentas antarabangsa

BANGI, 28 Rejab 1443H, Rabu – Gerakan Islam, Ikatan Muslimin Malaysia (ISMA) mengalu-alukan usaha Perdana Menteri, Datuk Seri Ismail Sabri Yaakob menggalakkan penggunaan bahasa Melayu dalam kalangan perwakilan rasmi Malaysia di acara rasmi peringkat antarabangsa.

Sebelum ini, Ismail Sabri berkata, Malaysia akan menggunakan bahasa Melayu dalam setiap urusan rasmi negara termasuk mesyuarat dan persidangan antarabangsa sebagai usaha memartabatkan bahasa kebangsaan.

Katanya, beliau telah menggunakan bahasa Melayu ketika mesyuarat dua hala dan sidang media bersama, ketika melakukan lawatan rasmi ke Brunei serta Kemboja sebelum ini dan yang terbaharu, Thailand.

Menyambut baik saranan itu, Naib Presiden ISMA, Ustaz Mohd Noor Azib Asmangi menyifatkan ia suatu perkara yang positif sekiranya pimpinan negara mampu dengan bangganya berucap dalam bahasa Melayu di pentas antarabangsa.

“Kebanyakan negara maju di dunia menggunakan bahasa rasmi negara mereka dalam ucapan-ucapan di pentas antarabangsa. Dan mereka kekal maju dan dihormati.

“Lihat sahaja China, Jepun, Korea, Russia, Perancis, German dan banyak lagi, kekal dengan berucap dalam bahasa kebangsaan mereka di pentas antarabangsa,” katanya dalam kenyataan.

Walaupun cadangan ini agak lambat memandangkan negara jiran seperti Indonesia dan Thailand terlebih dahulu menggunakan bahasa kebangsaan mereka di pentas antarabangsa, Ustaz Noor Azib tetap mengharapkan cadangan Perdana Menteri ini bukan sekadar retorik.

“Perlu disusuli dengan tindakan, baru tidak bercakap kosong.

“Begitu juga di dalam negara. Semua rakyat wajib boleh bertutur dalam bahasa Melayu dengan baik tak kira kaum kerana bahasa Melayu adalah bahasa kebangsaan.

“Hari ini kita lihat berapa ramai rakyat Malaysia terutamanya yang belajar di sekolah vernakular tak pandai berbahasa Melayu dan lebih teruk kalau membaca pun tak pandai,” katanya.

Bimbang dengan perkara itu, beliau menegaskan bahawa keadaan ini perlu dihentikan sebelum menjadi lebih parah.

“Semoga bahasa Melayu akan terus dimartabatkan menjadi bahasa ‘lingua franca’ seperti zaman kegemilangannya dahulu,” katanya.

Pautan terdahulu;


72 tahanan Rohingya masih diburu: Polis

ALOR SETAR, 22 Ramadan 1443H, Ahad – Polis masih mengesan baki 72 tahanan pelarian etnik Rohingya yang masih bebas selepas melarikan diri dari Depot Tahanan Imigresen Sungai Bakap dekat Bandar Baharu, Rabu lepas.

Ketua Polis Kedah CP Wan Hassan Wan Ahmad berkata lapan pelarian telah ditahan semula semalam dan hari ini, manakala usaha mengesan baki pelarian yang bebas masih diteruskan.

“Setakat petang ini, baki tahanan yang masih belum ditemukan ialah 72 orang dan operasi mengesan mereka masih berjalan,” katanya dalam kenyataan di sini hari ini.

Dalam kejadian awal pagi Rabu lepas, 528 tahanan Rohingya bertindak melarikan diri dari depot tahanan itu.

Enam daripada mereka maut dirempuh kenderaan ketika melintas di KM 168 Lebuhraya PLUS menghala ke selatan berhampiran Jawi, Pulau Pinang. – Bernama


Cabar vernakular bukan kerana anti bahasa Mandarin, Tamil

Oleh Athirah Huda Zalhe

BANGI, 8 Jamadilakhir 1443H, Selasa – Tindakan pertubuhan bukan kerajaan (NGO) memfailkan saman ke atas sekolah vernakular di mahkamah bukan berniat mencabar atau mempertikaikan hak Perlembagaan kaum-kaum lain untuk belajar dan mengajar bahasa ibunda mereka sebagai subjek mata pelajaran di sekolah.

Sebaliknya, tujuan tindakan undang-undang itu dibuat adalah untuk mempersoalkan mengenai bahasa pengantar utama yang digunakan di sekolah vernakular, selain peruntukan Perlembagaan yang jelas menyatakan bahawa urusan rasmi pihak berkuasa dan institusi awam wajib menggunakan bahasa kebangsaan.

Justeru, jangan menganggap bahawa tindakan saman itu adalah kerana NGO Melayu Islam bersikap anti terhadap bahasa Mandarin dan Tamil, jelas Peguambela dan Peguamcara Azam Aziz & CO, Mohd Khairul Azam.

“Kita tidak anti bahasa kaum lain, kita hormat bahasa mereka. Kita hadir ke mahkamah untuk membuat satu pertanyaan dan ketetapan mengenai bagaimana pula dengan kedudukan sekolah vernakular.

“Jadi pokok pangkalnya adalah pihak berkuasa awam itu yang menjadi premisnya. Kita melihat kes Universiti Merdeka sebagai asas utama yang kita pegang di mahkamah tinggi dalam kes sekolah vernakular,” katanya dalam Webinar ‘Sekolah Vernakular Sah!’ di Facebook Dialetika, malam tadi.

Merujuk kes pada tahun 1982 itu, Khairul Azam yang juga dikenali sebagai Buzze Azam berkata, jika Universiti Merdeka tidak boleh menggunakan bahasa pengantar lain selain bahasa Melayu, maka mengapa sekolah vernakular pula masih dibolehkan.

“Sebab itu kita bawa cabaran ini ke mahkamah selepas 43 tahun keputusan Universiti Merdeka, untuk kita bertanya pula kepada mahkamah, bagaimana berdasarkan kes Universiti Merdeka dengan kedudukan sekolah vernakular di Malaysia.

“Kerana kita menyatakan lihat kes Universiti Merdeka, mereka tidak boleh menggunakan selain bahasa Melayu sebagai pengantar jika mereka nak menjadi sebuah institusi pengajian tinggi awam,” katanya.

Namun, Buzze Azam berkata, keputusan hakim Mahkamah Tinggi menjarakkan penghakimannya dengan keputusan Universiti Merdeka kerana dikatakan kedudukan sebuah universiti berbeza dengan sekolah.

“Contoh dari segi lantikan naib canselor adalah lantikan Agong tetapi lantikan guru besar sekolah vernakular bukan lantikan Agong. Maka tidak sama. Itu satu contoh yang diberikan.

“Kemudian, dia beritahu bahawa untuk membina sebuah universiti, tanah yang nak dibina mestilah hak milik kerajaan, tetapi untuk vernakular ada sekolah-sekolah yang didirikan di atas tanah peribadi, jadi itu pun beza.

“Itu adalah dua contoh yang diberikan untuk menjarakkan penghakiman beliau untuk menyatakan beza universiti awam dan sekolah vernakular,” katanya.

Katanya, atas alasan dan perbandingan itu, mahkamah menyatakan sekolah vernakular tidak boleh dianggap pihak berkuasa awam, maka ia tidak boleh terikat dengan Perkara 152 Perlembagaan Persekutuan untuk menggunakan bahasa kebangsaan sebagai pengantar.

“Pada saya ini adalah baru permulaan. Apabila isu ini dibawa ke mahkamah, ia tidaklah ada perhimpunan besar-besaran, tetapi keputusan mahkamah itu sebenarnya boleh memberikan impak besar terhadap polis dan dasar kerajaan.

“Dan kadangkala mahkamah membuat keputusan itu, Parlimen sendiri mungkin terpaksa meminda undang-undang tertentu untuk diselaraskan dengan keputusan mahkamah yang bakal dibuat nanti,” katanya.


Kemarau teruk di Iraq paksa 3,000 keluarga berpindah

BAGHDAD, 5 Rabiulawal 1444H, Ahad – Sekurang-kurangnya 3,000 keluarga di lapan gabenor Iraq terpaksa meninggalkan rumah mereka kerana kemarau teruk dan paras sungai yang rendah, menurut Suruhanjaya Tinggi Hak Asasi Manusia negara itu.

Gabenor Diyala – yang memanjang ke timur laut Baghdad hingga ke sempadan Iran – adalah yang paling terjejas dengan gelombang kemarau akibat pemotongan anak sungai di Sungai Tigris oleh Iran.

Keadaan itu membawa kepada penurunan lebih daripada 90 peratus paras air Sungai Diyala.

Ia menyebabkan Kementerian Pertanian Iraq mengecualikan rancangannya dan mengakibatkan banyak projek dihentikan serta menggantung operasi loji air minuman.

“Iraq dianggap paling terjejas dalam kalangan lima negara yang terkesan akibat perubahan iklim dan negara ke-39 yang mengalami kekurangan air,” kata anggota Suruhanjaya Tinggi Hak Asasi Manusia Iraq, Fadel Al-Ghazzawi dalam kenyataan.

Katanya, rekod penurunan hujan tahun lalu menyumbang kepada krisis air dan penggurunan tanah pertanian, penguncupan litupan rumput, tasik serta kolam kering dan peningkatan dalam pencemaran industri.

Al-Ghazzawi menggesa kerajaan untuk mengambil langkah menangani masalah itu kerana bimbang semua faktor berkenaan membentuk bahaya terhadap alam sekitar dan kehidupan penduduk. – Agensi


Kekal dalam PN, dominasi UMNO dijangka semakin kukuh?

BANGI, 5 Zulhijjah 1442H, Khamis – Jika menteri-menteri UMNO dalam kerajaan serta sebahagian Ahli Parlimennya yang lain bertekad menyokong Perikatan Nasional (PN), berkemungkinan gabungan itu akan terus bernafas, kata Setiausaha Agung Barisan Jemaah Islamiah Se-Malaysia (BERJASA), Ir Ts Muhammad Lukman Al Hakim Mohamad.

Bahkan, dominasi UMNO dalam PN berkemungkinan semakin kukuh selepas ini dan tidak mustahil Perdana Menteri yang akan dilantik bagi menggantikan Tan Sri Muhyiddin Yassin datang dari parti tersebut.

Pun begitu, tegas beliau, sekiranya UMNO secara sebulat suara bersetuju keluar PN, tidak banyak pilihan yang mereka ada.

“Pertama, menjadikan Muafakat Nasional sebagai perikatan baharu. Tapi PAS juga harus dipujuk keluar PN. Mahukah PAS yang kini sudah dilihat selesa berada dalam kerajaan?

“Walaupun bilangan Ahli Parlimen UMNO dan PAS masih belum mencukupi untuk mendapat majoriti mudah, namun dominasi dua parti orang Melayu terbesar negara ini amat strategik dari satu sudut pandang,” katanya dalam satu kenyataan, hari ini.

Sementara itu, katanya lagi, pilihan kedua yang ada bagi UMNO adalah bersepakat dengan Pakatan Harapan (PH), namun ia dijangka akan menjadi sesuatu yang merugikan.

“Mudah dapat majoriti bagi membentuk kerajaan jika kerjasama dengan PH. Tapi adakah UMNO sanggup berkawan dengan DAP? Bagi saya ia tidak mustahil.

“Namun, pakatan ini amat merugikan dan bakal membawa negara ke arah konflik yang lebih parah apabila pembahagian kuasa dalam pakatan baharu ini dilakukan.

“Bagaimana pula dengan Warisan dan GPS? Jangan risau, mereka hanya akan tunggu dan lihat. Saya yakin mereka akan sertai pakatan terkuat untuk terus kekal dalam kerajaan,” katanya.


Kerana Islamophobia, Masjid Turki di Perancis dibakar

PARIS, 6 Syawal 1443H, Sabtu – Sebuah masjid yang bergabung dengan Kesatuan Turki-Islam untuk Hal Ehwal Agama (DITIB) di wilayah timur Metz, Perancis diserang individu tidak dikenali pada malam Khamis.

Masjid berkenaan hampir musnah dalam kebakaran yang berlaku selepas suspek melontar tiga bom molotov ke dinding premis itu.

Presiden Persatuan Masjid, Ali Durak berkata, bangunan premis itu dapat diselamatkan daripada terbakar sepenuhnya.

“Kami tidak menjangkakan serangan sedemikian,” katanya sambil menambah bahawa persatuan itu sentiasa berinteraksi dengan masyarakat setempat.

Durak memaklumkan bahawa serangan itu adalah kali pertama dilakukan ke atas masjid berkenaan, dan dia diberitahu mengenai insiden itu oleh pegawai tempatan.

Sementara itu, Jawatankuasa Penyelarasan Persatuan Muslim Turki (CCMTF) dalam satu kenyataan berkata, insiden anti-Muslim, perkauman dan xenofobia semakin meningkat di negara berkenaan.

Serangan terbaharu itu dipercayai berkaitan dengan Islamophobia, yang semakin ketara ketika pilihan raya presiden, tegas CCMTF.-  Agensi


Perdana Menteri UK baharu ikrar beri sokongan padu pada Ukraine

LONDON, 29 Rabiulawal 1444H, Rabu – Perdana Menteri Britain yang baharu, Rishi Sunak memberi jaminan kepada Ukraine akan sokongan padu London terhadap bekas republik Soviet itu dalam menghadapi operasi ketenteraan Russia yang berterusan.

“Perdana Menteri berkata sokongan United Kingdom untuk Ukraine akan menjadi sekuat yang pernah ada di bawah jawatan perdananya, dan Presiden Ukraine, Volodymyr Zelensky boleh mengharapkan Kerajaannya untuk berdiri dalam solidariti yang berterusan.

“Kedua-dua pemimpin bersetuju tentang keperluan untuk terus memberi tekanan ke atas Russia melalui sekatan ekonomi yang berterusan… (Sunak) berkata beliau berharap mereka akan bertemu secara peribadi tidak lama lagi,” kata jurucakap Nombor 10, semalam.

Sunak mengambil alih jawatan lebih awal pada hari Selasa, menjadi Perdana Menteri ketiga UK tahun ini berikutan tempoh 49 hari  yang disifatkan membawa bencana oleh Liz Truss, dan didakwa merosakkan keadaan ekonomi Britain yang sudah sukar.

Zelensky mengakui menerima panggilan daripada Sunak, menyatakan keyakinan bahawa hubungan dua hala akan berkembang di bawah PM baharu.

“Saya percaya bahawa perkongsian antara negara kita, serta… kepimpinan Britain dalam mempertahankan demokrasi dan kebebasan, akan terus kukuh lagi,” kata ketua eksekutif Ukraine itu dalam ucapan hariannya kepada negara itu.

Beliau juga menjemput perdana menteri British untuk melawat Ukraine.

Pada hari Selasa, Russia bagaimanapun berkata tidak ada harapan untuk memperbaiki hubungan dengan Britain di bawah Sunak.

Hubungan antara Moscow dan London, yang sudah tegang akibat pelbagai isu, semakin merosot sejak Rusia melancarkan ‘operasi ketenteraan khas’ di Ukraine pada 24 Februari. – Agensi


Belanjawan 2024: Cukai minimum global dijangka dilaksana 2025

KUALA LUMPUR, 27 Rabiulawal 1445H, Jumaat – Kerajaan dijangka melaksanakan cukai minimum global pada 2025 setelah mengambil kira maklum balas daripada industri dan perkembangan terkini antarabangsa.

Perdana Menteri, Datuk Seri Anwar Ibrahim yang juga Menteri Kewangan berkata cukai tersebut juga hanya terpakai kepada syarikat yang mempunyai pendapatan global sekurang-kurangnya 750 juta euro.

“Malaysia perlu seiring dengan piawaian percukaian antarabangsa khususnya dalam mengekang aktiviti penghakisan asas cukai dan pemindahan keuntungan ke negara yang mempunyai kadar cukai yang rendah.

“Kerajaan juga akan terus memantau perkembangan cukai minimun global di peringkat antarabangsa,” katanya ketika membentangkan Belanjawan 2024 di Dewan Rakyat hari ini.- Bernama


Gangguan bekalan air di 13 kawasan KL dijangka pulih esok

KUALA LUMPUR, 8 Syaaban 1443H, Jumaat – Gangguan bekalan air tidak berjadual di 13 kawasan sekitar ibu negara susulan insiden paip pecah di Jalan Kuari, Kampung Cheras Baru dijangka pulih sepenuhnya awal pagi esok.

Pengurusan Air Selangor Sdn Bhd (Air Selangor) dalam kenyataan di sini hari ini memaklumkan bahawa ketika ini kerja-kerja pembaikan pecah telah siap dilaksanakan dan bekalan air akan mula disalurkan kepada pengguna di kawasan yang terjejas.

Menurut kenyataan itu, tempoh masa pemulihan bekalan air berbeza mengikut lokasi dan jarak premis.

“Bantuan air alternatif melalui lori-lori tangki akan terus digerakkan di kawasan yang terjejas dengan keutamaan diberikan kepada premis-premis kritikal seperti hospital, pusat dialisis dan upacara pengkebumian.

“Para pengguna diharap dapat mematuhi penjarakan fizikal dan memakai pelitup muka semasa mengambil bekalan air daripada lori-lori tangki ini,” menurut kenyataan itu.

Semalam 13 kawasan sekitar ibu negara mengalami gangguan bekalan air tidak berjadual dan kawasan yang terjejas ialah Taman Muda, Taman Bukit Permai, Taman Bukit Pandan, Kampung Cheras Baru, Taman Mawar, Taman Seraya, Taman Mega, Taman Bukit Teratai, Taman Melur, Taman Saga, Taman Putra, Taman Mewah dan Taman Mestika.

Untuk maklumat lanjut para pengguna boleh merujuk kesemua saluran komunikasi rasmi Air Selangor seperti aplikasi Air Selangor, Facebook, Instagram dan Twitter atau hubungi Pusat Perhubungan Air Selangor di talian 15300.-  Bernama


UMNO bertindak ‘kamikaze’ jika segerakan PRU yang bawa padah

BANGI, 8 Safar 1444H, Isnin – Tatkala pendirian PAS terhadap isu penyatuan ummah seolah-olah dipertikai kebanyakan pemimpin UMNO, Ketua UMNO Bahagian Ketereh, Tan Sri Annuar Musa mengambil sikap berbeza apabila ia dilihat secara positif dan terbuka.

Menteri Komunikasi dan Multimedia itu berkata, UMNO tidak seharusnya ‘terjun’ ke pilihan raya umum (PRU) tanpa menyempurnakan penyatuan Melayu, apatah lagi cuba bergerak solo dalam situasi politik yang sudah banyak berubah.

Beliau berkata, sejak penubuhannya pada 1946, UMNO adalah tunggak perpaduan orang Melayu yang paling utama, bahkan perkara itu menjadi teras kekuatan parti berkenaan selama ini.

“PAS telah mengambil satu langkah strategik bila mengisytiharkan dasar meneruskan kerjasama dengan UMNO dan Barisan Nasional (BN).

“PRU tidak lama lagi. Ia harus disegerakan sebaik saja kita siap siaga dari semua sudut. Top 5 UMNO tentunya sudah ada garis masa yang ditentukan,” katanya dalam kenyataan, hari ini.

Annuar berkata, antara salah satu kesiapsiagaan terpenting adalah formula untuk menang.

“Menyegerakan PRU bagi memenuhi tujuan lain, tetapi jika membawa padah, adalah satu tindakan ‘kamikaze’ politik buat UMNO. Kita harus elakkan itu.

“Kita harus membuat kajian terperinci dan objektif. Data dan hasil penyelidikan yang rapi diperlukan. Kesilapan lampau jangan berulang,” katanya.

Ini kerana katanya, politik negara hanya stabil jika teras berpaksikan politik orang Melayu dan tiang seri politik kukuh.

“Strategi musuh adalah untuk melihat politik Melayu lemah. Ia lemah bila orang Melayu berpecah.

“UMNO perlu memimpin perpaduan dan penyatuan. Pendirian PAS harus dilihat secara positif dan terbuka,” katanya.

Menurut Annuar, strategi PRU15 perlu digarap rapi dan bukan di atas dasar emosi atau kepentingan diri.

“UMNO perlu menang dan terus memimpin.

“Peranan ini akan hilang dari UMNO jika kita cuba menyendiri dan tidak mengutamakan peranan asas penubuhannya, iaitu sebagai Pertubuhan Kebangsaan Melayu Bersatu,” katanya.


Larangan tukar parti lulus, isyarat Ahli Parlimen berpolitik matang: PM

KUALA LUMPUR, 28 Zulhijjah 1443H, Khamis – Pindaan Perlembagaan Persekutuan bagi mewujudkan peruntukan larangan Ahli Dewan Rakyat bertukar parti yang diluluskan di Dewan Rakyat hari ini adalah isyarat jelas bahawa Ahli Parlimen mengamalkan politik matang.

Perdana Menteri Datuk Seri Ismail Sabri Yaakob berkata politik matang itu berteraskan semangat Keluarga Malaysia dengan meletakkan kepentingan dan kesejahteraan rakyat dalam apa juga perancangan dan pelaksanaan.

“Terima kasih saya ucapkan kepada semua Ahli-ahli Yang Berhormat (Ahli Parlimen) sama ada daripada blok kerajaan, pembangkang dan Bebas yang melakar sejarah pada hari ini.

Syabas kerana Ahli-ahli Yang Berhormat yang berada di dalam dewan yang mulia telah menjalankan amanah rakyat melalui sistem Demokrasi Berparlimen,” katanya dalam satu kenyataan hari ini.

Beliau berkata pindaan itu penting bagi memastikan kestabilan politik yang berpanjangan.

Hari ini, Dewan Rakyat meluluskan pindaan Perlembagaan Persekutuan bagi mewujudkan peruntukan larangan Ahli Dewan Rakyat bertukar parti atau lebih sinonim dengan istilah “lompat parti” dengan mendapat sokongan lebih dua pertiga ahli dewan.

Ismail Sabri berkata Rang Undang-Undang Perlembagaan (Pindaan) (No. 3) 2022 itu diluluskan menerusi undi belah bahagian yang menyaksikan seramai 209 Ahli Parlimen yang hadir mengundi untuk menyokong, tiada yang menentang atau berkecuali manakala 11 lagi tidak hadir.

Beliau berkata Rang Undang-Undang berkenaan terhasil selepas pelbagai sesi libat urus, pandangan serta melalui Jawatankuasa Pilihan Khas secara dwipartisan melibatkan wakil parti-parti utama di Dewan Rakyat.

Perdana Menteri juga mengucapkan terima kasih kepada semua 54 Ahli Parlimen yang telah menyertai sesi perbahasan dan memberikan pandangan mereka berkenaan rang undang-undang itu.

Pindaan Perlembagaan itu mengandungi empat perenggan dan enam fasal, dengan empat daripadanya adalah fasal baharu antaranya menyebut seseorang Ahli Dewan Rakyat akan hilang kerusi dimenanginya, jika wakil rakyat itu bertukar parti. – Bernama


Jenazah bekas Speaker DUN Johor selamat dikebumi

JOHOR BAHRU, 10 Jamadilawal 1442H, Jumaat – Jenazah bekas Speaker Dewan Undangan Negeri (DUN) Johor Allahyarham Tan Sri Mohamad Aziz, yang meninggal dunia akibat masalah buah pinggang dan sakit tua malam tadi, selamat dikebumikan di Tanah Perkuburan Islam Bukit Aliff di sini kira-kira 10 pagi tadi.

Jenazah Allahyarham tiba di tanah perkuburan itu kira-kira 9.40 pagi selepas selesai disolatkan di kediaman Allahyarham di Taman Nong Chik di sini, dengan diimamkan Penasihat Majlis Agama Islam Negeri Johor (MAINJ) Datuk Noh Gadut.

Bacaan talkin dipimpin Imam Besar Negeri Johor Makhadzir Abdan Al-Hafiz dan antara kenamaan yang hadir di tanah perkuburan tersebut ialah Menteri Besar Johor Datuk Hasni Mohammad dan Setiausaha Kerajaan Negeri Johor Datuk Azmi Rohani.

Mohamad, 80, yang menjadi Speaker DUN Johor dari 2013 hingga 2018 dan pernah dipilih sebagai Ahli Dewan Undangan Negeri Parit Yaani serta Ahli Parlimen Sri Gading dari 1986 hingga 2013, meninggal dunia di Hospital Sultan Ismail (HSI) di sini pada 9.50 malam tadi.

Beliau juga pernah menjadi Exco Kerajaan Negeri Johor serta memegang portfolio Pengerusi Pembangunan Sosial dan Kebajikan Masyarakat manakala dalam bidang politik, pernah dilantik sebagai Timbalan Pengerusi Tetap UMNO sejak 2008 hingga 2018 selain menjadi Ketua UMNO Bahagian Sri Gading.

Sementara itu, anak sulung Allahyarham, Abdul Shukur ketika ditemui pemberita berkata Allahyarham bapanya kurang selera makan sejak dua hari lepas, selepas lima hari menjalani rawatan di HSI akibat masalah buah pinggang yang dialaminya.

Abdul Shukur yang mewakili seluruh anggota keluarga memohon maaf kepada semua pihak sekiranya Allahyarham Mohamad ada membuat kesilapan sepanjang hayatnya khususnya sejak berkecimpung dalam arena politik tanah air.

“Terima kasih kepada orang ramai yang mendoakan arwah abah saya. Mungkin dia (Mohamad) ada salah silap sama ada sengaja atau tidak, biasalah orang politik ini kadang-kadang bahasa dia (agak kasar), walhal kadang-kadang dia bergurau sahaja.

“Abah saya di luar (rumah) dilihat sebagai garang, ada yang gelar dia ‘Singa Selatan’…tetapi sebenarnya dia seorang abah yang paling ‘sporting’…apa yang anda lihat di luar, tidak sama seperti beliau di dalam rumah,” katanya menambah Allahyarham Mohamad pernah membuat pembedahan pintasan jantung, di sebuah pusat perubatan swasta di ibu negara, pada awal 2018.

Hasni pula menyifatkan pemergian Allahyarham sebagai satu kehilangan besar buat Johor dan negara atas pelbagai sumbangan beliau termasuk menyatupadukan orang Melayu di Johor apabila berhadapan isu yang mencabar.

“Di akhir hayat beliau, Allahyarham banyak meluangkan masa dengan keluarga dan sahabat malah di saat akhir, beliau masih memikirkan masa depan anak bangsa. Ini contoh seorang pemimpin berjiwa besar,” katanya.

Bekas Datuk Bandar Johor Bahru Datuk Naim Nasir pula menyifatkan beliau kehilangan seorang ‘abang’ yang banyak membimbingnya sejak mengenali Allahyarham pada sekitar tahun 80-an.

“Salah satu yang saya perhatikan…Allahyarham sentiasa menjaga silaturahim. Sebab itu, kalau kita lihat kejayaan dia, dia berjaya sampai peringkat negara…sehingga menjadi Timbalan Speaker UMNO. Tidak semudah itu untuk mencapai tahap tersebut. Ini apa yang saya nampak dan saya banyak belajar daripada beliau,” katanya. – Bernama


Nilai penjajah masih tebal di negara ini walau 64 tahun merdeka

Oleh: Zuhayati Yazid

BANGI 25 Muharram 1442H, Jumaat – Negara tidak akan merdeka walaupun sudah bebas selama 64 tahun sekiranya sistem yang diamalkan masih mengikut cara penjajah.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, kemerdekaan yang dilalui kini sekadar fizikal semata-mata namun nilai penjajah itu masih tebal dan berleluasa dalam sistem negara hari ini.

“Kalau dilihat sistem politik kita hari ini masih lagi mengamalkan demokrasi liberal, ini semua adalah pendekatan yang ditinggal penjajah dahulu, begitu juga sistem ekonomi yang diamalkan di negara ini adalah kapitalis dan bukan berkonsepkan Islam.

“Bukan itu sahaja sistem pendidikan juga berasaskan materialisme dan bukannya akhlak, sebab itu hari ini kita melihat banyak robot dilahirkan bukan manusia yang berakhlak.

“Kita hanya mementingkan berapa A yang diperolehi oleh anak-anak yang menduduki peperiksaan tetapi dari sudut akhlak semuanya ketinggalan,” katanya.

Beliau berkata demikian ketika menjadi panel webinar Wawancara PEMBELA bertajuk ‘Erti Kemerdekaan Dalam Membina Tamadun’ yang turut disertai Timbalan Presiden Institut Tradisi Pemikiran Islam, Haji Ismail Mina Ahmad.

Sehubungan itu, Aminuddin berkata, perubahan harus dilakukan dalam usaha membentuk semula asas tamadun dengan mengetengahkan tiga aspek yang perlu diutamakan.

“Dalam situasi hari ini, kita masih belum lagi terlambat namun perlukan perubahan minda, jangan sekadar melihat kehidupan hanya sia-sia sebaliknya perlu ada matlamat dan perlu kembali ke jalan lurus berlandaskan Islam.

“Kita tidak mahu sekadar melahirkan robot yang hanya lulus peperiksaan tetapi jiwanya kosong tanpa pengisian sebenar.

“Selain itu, perubahan sistem yang diamalkan juga perlu ditukar ganti ke arah yang lebih dinamik,” katanya.

Malah, katanya lagi, pemimpin yang berani juga amat diperlukan dalam pembentukan asas tamadun negara pada hari ini.

“Kita perlukan pemimpin yang bukan sahaja berani tetapi tegas namun apa yang ada hari ini, semua takut untuk bersuara dan bertegas dengan apa yang dimiliki,” ujarnya.

Menurut Aminuddin lagi, tamadun Melayu hari ini kesunyian pemimpin yang berani untuk terus bersuara menegak kebenaran sebenar.


Tragedi Sabra, Shatila: Hamas tuntut keadilan meski sudah 39 tahun berlalu

RAMALLAH, 10 Safar 1443H, Jumaat – Meskipun sudah 39 tahun berlalu, sejarah hitam pembunuhan ribuan rakyat Palestin di kem pelarian Sabra dan Shatila pada 1982 tidak akan pernah dilupakan.

Sempena ulang tahun kejadian berdarah itu, Pergerakan Perjuangan Islam Palestin (Hamas) menegaskan, kejahatan rejim penjajah Israel terhadap rakyat Palestin akan terus menghantui mereka.

“Pembunuhan beramai-ramai itu langsung tidak melemahkan ketabahan dan semangat rakyat Palestin hari ini.

“Mereka akan terus berusaha menuntut keadilan ke atas pembunuhan paling keji rejim Zionis.

“Sudah tiba masanya kami menamatkan tindakan zalim Israel yang membunuh ribuan penduduk di Sabra dan Shatila walaupun sudah hampir empat dekad lalu,” katanya.

Bagi Hamas, tentera Zionis membawa entiti penjenayah yang langsung tidak mahu keamanan dan rundingan damai – konon bagi mereka tidak membawa kebaikan.

Pada 16 September 1982, tentera Zionis Israel menyerbu kem pelarian di Beirut dan melakukan pembunuhan beramai-ramai. Sabra dan Shatila dahulu menjadi penempatan bagi rakyat Palestin dan warga Lubnan.

Sekurang-kurangnya 3,000 orang menjadi korban dalam masa 3 hari sahaja bermula daripada 16 hingga 18 September 1982.

Mereka yang terkorban kebanyakannya adalah pelarian wanita, kanak-kanak dan juga warga emas. -Agensi


Ayuh bangsaku! Bangkit berjuang bersama BERJASA

ALHAMDULILLAH sempena Kemerdekaan Negara ke-64, saya mengambil kesempatan untuk merakamkan jutaan terima kasih kepada seluruh kepimpinan Pemuda Pemudi BERJASA dan Ketua Pemuda Pemudi Bahagian seluruh negara.

Ini adalah bukti bahawa BERJASA Malaysia sudah berjaya memecah tradisi, melibatkan anak-anak muda tampil penuh berani di pentas politik negara.

Penuh idea misi dan visi untuk mengubah landskap politik negara.

Kita juga sudah mula kerja-kerja akar umbi.

Menyantuni individu dari rumah ke rumah, dari lorong hingga ke taman, dari kampung hingga ke bandar, daerah dan negeri. Pemuda Pemudi BERJASA akan terus sembahi.

Sekarang kita aktif dengan projek di bawah teras kebajikan, demi memastikan BERJASA tidak ketinggalan dalam memahami denyut nadi rakyat dan kebajikan rakyat terus terbela, kami akan melancarkan Skuad Sukarelawan Wira Wati BERJASA.

Kami juga ada merancang untuk mengumpulkan anak muda yang aktif bersukan dengan Tema Sukan Rekreasi i-Jaguh BERJASA. Sukan larian, kayuhan, badminton, futsal dan pelbagai jenis sukan negara.

Untuk memastikan BERJASA fokus dalam melestarikan semula kepimpinan negara yang hampir pupus.

Kita akan perkasakan teras politik akar umbi.

Untuk mengasah bakat baru, pemimpin berkarisma, kita ada latihan YB Muda dan pentas sebagai latihan kepimpinan, penguasaan pentas, pidato, syarahan dan pengucapan awam.

Kita akan kumpulkan kepakaran media sebagai gerak saraf parti untuk terus mendominasi media sosial Twitter, TikTok, FB dan Instagram Kita ada latihan PENDESAK dengan harapan segala bakat dan kreativiti anak-anak muda dimanfaatkan untuk suatu revolusi kebangkitan arus baru politik negara.

Semuanya dalam arena politik Parti BERJASA

Salam Kemerdekaan ke-64
“SAYANGI NEGARAKU”

Ustaz Fahmi Bazlan Muda
Ketua Pemuda BERJASA Pusat


Sultan Selangor titah rakyat hayati khutbah larangan membunuh diri

SHAH ALAM, 28 Zulkaedah 1442H, Jumaat – Sultan Selangor Sultan Sharafuddin Idris Shah berkenan menyeru umat Islam di Selangor agar memahami dan menghayati intipati khutbah Jumaat mengenai bunuh diri yang dibacakan oleh khatib di masjid-masjid seluruh negeri itu.

Menurut kenyataan yang dimuat naik menerusi Facebook rasmi Selangor Royal Office hari ini, Sultan Sharafuddin mengingatkan semua umat Islam bahawa dalam Islam, membunuh diri adalah perbuatan dosa besar yang dilarang oleh syarak dan terdapat hadis yang secara spesifik menyebut bagaimana azab seksa yang dikenakan kepada orang yang membunuh dirinya di akhirat nanti.

Baginda berpandangan isi kandungan khutbah minggu ini yang bertajuk ‘Tuntutan Memelihara Nyawa’, susulan laporan peningkatan kes bunuh diri, amat perlu diketengahkan untuk diambil sebagai pedoman dan pengajaran oleh umat Islam, menurut kenyataan itu.

Titah baginda, Allah melarang hamba-Nya daripada membunuh diri kerana diri mereka adalah milik-Nya, bukan milik mutlak diri mereka sendiri, maka membunuh diri bermakna mengkhianati amanah yang diberikan oleh Allah kepadanya.

Antara intipati khutbah pada hari ini adalah individu Muslim perlu memantapkan keimanan agar perbuatan bunuh diri tidak menjadi satu penyelesaian bagi masalah kehidupan apabila berputus asa.

Khatib juga meminta agar semua pihak memberi sokongan kepada masyarakat yang hidup dalam keadaan tertekan sehingga sanggup mengambil tindakan nekad membunuh diri.

Pimpinan masyarakat, komuniti, badan bukan kerajaan dan individu juga perlu tampil dengan idea dan cadangan untuk membantu dan menyokong masyarakat yang terkesan. – Bernama


Wujud suasana persaingan mampu kekalkan hafazan al-Quran

BANGI, 27 Rabiulawal 1442H, Jumaat – Terdapat beberapa keadah atau metodologi asas boleh diamalkan golongan huffaz bagi mengekalkan hafazan, kata Ismail Salleh.

Guru Hifz al-Quran, Tahfiz Model Ulul Albab, Sekolah Menengah Kebangsaan Agama (SMKA) Kedah itu berkata, huffaz perlu bergaul dengan individu yang telah menjadi hafiz selain kuat ingatannya.

Secara kebiasaannya pada suatu tahap tertentu, Ismail berkata, perasaan jemu dan malas akan timbul ketika mengulang kaji hafazan, meskipun semangat berkenaan berkobar-kobar pada peringkat awal.

“Oleh itu, memilih rakan hafiz al-Quran yang kuat ingatan dapat membantu seseorang lebih konsisten dalam mengulang ayat al-Quran kerana semangat persaingan untuk berlumba-lumba membacanya.

“Selain itu, mendengar bacaan qori atau imam seperti Sheikh Masyari dan Sheikh Abdul Rahman Sudais yang boleh dilakukan dengan mendengar radio atau cakera padat al-Quran. Proses mendengar ini perlu diamalkan dalam kehidupan seharian.

“Sekiranya ingin memperoleh manfaat lebih banyak, seseorang hafiz boleh mendengar dengan teliti bacaan diperdengarkan, dengan memerhatikan hukum tajwid, ghunnah dan alunan irama bacaannya,” katanya menulis di Berita Harian, hari ini.

Pada masa sama, Ismail turut mengesyorkan para huffaz mengekalkan hafazan dengan mengulangnya bersama rakan.

Tambahan pula, katanya, kaedah itu popular digunakan ulama zaman dahulu untuk mengingati ilmu yang telah mereka pelajari.

Katanya, ketika berlaku ketidaklancaran pada bacaan salah seorang antara mereka, rakannya dapat membetulkan bacaan berkenaan melalui kaedah itu.

Malah, Ismail turut mencadangkan huffaz supaya kerap membaca ayat yang dihafaz ketika menunaikan solat.

Beliau mendakwa, kaedah itu akan memudah selain melancarkan lagi hafazan seseorang selari dengan suasana solat yang memerlukan konsentrasi dalam melaksanakan ibadat.

”Hafiz perlulah membuat pengulangan bacaan intensif dan melapangkan waktu agak panjang. Apabila perbuatan ini menjadi rutin, lama-kelamaan akan terhasil sistem hafazan ayat suci al-Quran yang amat lancar.

“Mereka juga boleh menyertai majlis menghafaz al-Quran. Hasil pengalaman penulis, mengikuti pertandingan seumpama ini menyebabkan seseorang mendapat motivasi mengulang hafazannya secara berulang,” katanya.


Melampau! Zionis cederakan tunjuk perasaan warga emas

RAMALLAH, 25 Jamadilawal 1442H, Sabtu –  Seorang warga emas dan ahli paramedik Palestin antara yang dilaporkan tercedera dalam serangan rejim pengganas Israel di Masafer Yutta, Selatan Hebron dan di Kafr Qaddum dekat Qalqilia.

Serangan berpunca daripada tunjuk perasaan mingguan oleh ratusan warga Palestin yang menentang penjajahan Israel, yang turut menindas golongan lemah.

Di Masafer Yatta, seorang warga emas cedera ketika serangan, manakala penunjuk perasaan lain sesak nafas akibat terhidu gas pemedih mata dilepaskan rejim Zionis.

Haji Suleiman Hathlain dikejarkan ke hospital berdekatan bagi mendapatkan rawatan.

Sementara itu, aktivis tempatan, Foad Omour berkata, rejim Zionis telah bertindak dengan melipatgandakan jumlah serangan ke atas penduduk Palestin serta harta benda mereka.

Ianya salah satu rancangan jahat Israel bagi menghalau penduduk Palestin selain menggalakkan pembinaan penempatan haram.

Dalam serangan di kampung Kafr Qaddum, dua rakyat Palestin termasuk seorang paramedik cedera dan kedua-keduanya  dirawat di tempat kejadian. – Agensi


Saban hari agama Islam diprovok, jadi sasaran individu tak sensitif

BANGI, 4 Zulkaedah 1442H, Selasa – Kes seorang pelanggan yang terbabit dalam pergaduhan dengan penghantar makanan kerana didakwa menghina agama Islam wajar dikenakan tindakan tegas.

Presiden BERJASA, Ustaz Zamani Ibrahim berkata, tindakan individu terbabit adalah bercanggah dengan Perkara 3 (1) Perlembagaan yang memperuntukkan Islam sebagai agama Persekutuan.

Katanya, umum mengetahui bahawa Malaysia adalah negara yang mempunyai rakyat pelbagai kaum dan agama yang duduk bersama dengan jaminan hak kebebasan hak asasi berdasarkan Perlembagaan Persekutuan.

“Namun apa yang dilihat, sepertinya saban hari agama Islam sentiasa diprovok dan menjadi sasaran cacian oleh individu-individu yang tidak sensitif dengan keharmonian di negara kita,” katanya kesal.

Terdahulu, polis pada Jumaat menahan lima penghantar makanan dan seorang pelanggan berhubung insiden pergaduhan membabitkan sensitiviti agama di Sungai Way, Petaling Jaya.

Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima laporan daripada seorang penghantar makanan berhubung tindakan seorang pelanggan yang didakwa menggunakan nama yang menyentuh sensitiviti agama kira-kira jam 2.30 petang.

Mengulas lanjut, Ustaz Zamani berkata, setiap rakyat Malaysia tidak kira status dan kedudukan sepatutnya berusaha menghormati segala yang ada dalam ajaran mereka dan belajar untuk menghormati agama lain.

Tambahnya, tindakan serius dan menyeluruh perlu diambil ke atas pelaku yang provokatif dan tidak menjaga sensitiviti agama dan bangsa, supaya dapat memberi pengajaran serta memastikannya tidak berulang.

“Satu persoalan juga ingin saya timbulkan, sejauh manakah penguatkuasaan undang-undang di negara kita benar-benar diimplementasikan terhadap orang yang menghina agama?

“Kita mahukan pelaksanaan undang-undang yang memberi kesan dan kesedaran yang cukup tinggi kepada masyarakat.

“Sudah menjadi kemestian untuk setiap orang yang menjadi warganegara bersikap toleransi terhadap agama lain seperti yang tertakluk dalam Artikel 11(1) Perlembagaan, malah berpegang kemas dengan rukun negara yang kelima yakni Kesopanan dan Kesusilaan,” tegasnya.

Justeru, beliau berkata, pihak kerajaan terutamanya pemimpin Melayu Islam ketika ini perlu bertegas dengan mengenakan tindakan undang-undang sedia ada terhadap pelaku yang menghina agama kerana ia menggambarkan keseriusan kerajaan dalam menjaga agama.

“Andai kerajaan ingin mengambil sikap menerima kemaafan semata-mata, secara tidak langsung ia akan mengikis kepercayaan rakyat kepada kerajaan.

“Setiap dari kita perlu mempunyai sikap sensitif dan prihatin terhadap sesuatu isu yang boleh menyebabkan perpecahan dalam kalangan rakyat Malaysia.

“Isu menghina agama Islam ini tidak patut menjadi kebiasaan mahupun dipandang ringan kerana mudaratnya amatlah besar,” katanya.


241,758 sudah lengkapi 2 dos vaksin COVID-19

KUALA LUMPUR, 20 Syaaban 1442H, Jumaat – Seramai 241,758 individu di dalam negara yang merupakan kumpulan fasa pertama Program Imunisasi COVID-19 Kebangsaan telah melengkapkan dua dos suntikan vaksin mereka setakat semalam.

Menteri Kesihatan Datuk Seri Dr Adham Baba berkata bagi tempoh sama, 498,468 individu telah menerima dos pertama, menjadikan jumlah keseluruhan pemberian dos pertama dan kedua vaksin COVID-19 di negara kini adalah 740,226.

Menerusi satu infografik yang dikongsikan di laman Twitter rasminya hari ini, Dr Adham berkata Selangor kekal sebagai negeri tertinggi menerima suntikan dos pertama vaksin iaitu 69,852, diikuti Perak (49,996) dan Sarawak (48,079).

Sabah pula merekodkan sebanyak 46,023, Kuala Lumpur (44,702), Johor (39,624), Pahang (33,693), Pulau Pinang (33,045), Kedah (30,316), Negeri Sembilan (24,690), Terengganu (24,516), Kelantan (22,596), Melaka (13,758), Perlis (9,846), Putrajaya (5,233) dan Labuan (2,499).

Sementara itu, Selangor turut mencatat jumlah individu teramai telah melengkapkan kedua-dua dos suntikan vaksin COVID-19 iaitu 28,616, diikuti Sarawak (25,287) dan Kuala Lumpur (23,899).

Seterusnya adalah Sabah (21,262), Perak (20,717), Johor (18,696), Pahang (18,507), Kelantan (15,618), Kedah (15,300), Terengganu (13,237), Pulau Pinang (11,563), Negeri Sembilan (10,620), Melaka (6,857), Perlis (5,610), Putrajaya (3,682) dan Labuan (2,287).

Sementara itu, jumlah pendaftaran untuk Program Imunisasi COVID-19 Kebangsaan adalah seramai 7,625,478 atau 31.4 peratus dengan Selangor merekodkan angka tertinggi iaitu 2,085,983 pendaftaran.

Mengikut perancangan program imunisasi berkenaan, tempoh pelaksanaan fasa pertama pemberian vaksin yang bermula Februari hingga April ini akan melibatkan 500,000 anggota barisan hadapan termasuk petugas kesihatan.

Program akan diteruskan bagi fasa kedua yang dijangka bermula April hingga Ogos tahun ini melibatkan 9.4 juta warga emas berusia 60 tahun ke atas serta kumpulan rentan dengan masalah morbiditi, selain orang kurang upaya.

Sementara fasa ketiga yang dijadualkan bermula Mei hingga Februari 2022 adalah untuk kumpulan individu berusia 18 tahun dan ke atas dengan sasaran kira-kira 14 juta orang. – Bernama


Lebih 1,000 penduduk Jakarta terpaksa berpindah akibat banjir

JAKARTA, 8 Rejab 1442H, Sabtu – Banjir besar di beberapa daerah di ibu negara Indonesia,  memaksa lebih 1,000 penduduk meninggalkan rumah mereka, hari ini.

Seramai 1,380 penduduk Jakarta dari daerah selatan dan timur bandar terpaksa berpindah setelah air banjir mencapai ketinggian 1.8 meter, kata pemangku ketua agensi pengurusan bencana, Sabdo Kurnianto dalam satu kenyataan.

Beliau memaklumkan, setakat ini tidak ada korban jiwa dilaporkan.

“200 kawasan sekitar terjejas, menurut data terbaru,” kata Gabenor Jakarta, Anies Baswedan kepada televisyen tempatan pada awal hari Sabtu, sambil menambah puluhan pusat pemindahan telah disediakan di seluruh bandar.

“Hujan telah berhenti, tetapi air dari kawasan lain masih membanjiri Jakarta.

“Mudah-mudahan tidak akan melanda pusat bandar dan bila air surut penduduk dapat meneruskan aktiviti mereka,” katanya.

Badan Meteorologi Indonesia (BMKG) memberi amaran, hujan lebat termasuk guruh dan angin kencang akan berlaku di ibu kota, dijangka sepanjang minggu depan.

“Jakarta dan sekitarnya masih dalam musim hujan, dijangka akan berlanjutan hingga akhir Februari atau awal Mac.”

BMKG memberitahu, Jakarta akan mengambil langkah berjaga-jaga selama empat hari akan datang.

Bencana banjir berlaku ketika Indonesia sedang menghadapi jumlah kenaikan kes jangkitan COVID-19 dan kematian yang tertinggi di Asia Tenggara, termasuk kemelesetan ekonomi. – Agensi


Kerajaan teliti keperluan kerja dari rumah

KUALA TERENGGANU, 10 Rejab 1443H, Sabtu – Kerajaan akan meneliti sama ada terdapat keperluan untuk penjawat awam bekerja dari rumah (BDR), kata Ketua Setiausaha Negara Tan Sri Mohd Zuki Ali.

Ia susulan peningkatan kes jangkitan COVID-19 yang kini melebihi kadar 20,000 kes sehari, angkara gelombang Omicron.

Menurut Mohd Zuki, perkara tersebut perlu dibincang dan diputuskan oleh mesyuarat jemaah menteri, sebelum boleh dilaksanakan kepada 1.4 juta penjawat awam di seluruh negara.

“Saya tak boleh kata apa lagi tentang ini (BDR). Tetapi kita akan teliti sebab perkara ini kena dibincang di peringkat jemaah menteri dan kita akan patuh.

“Tetapi perkara paling mustahak untuk kita (penjawat awam) ialah patuh pada prosedur operasi standard (SOP) COVID-19. Ikut arahan yang diberikan pihak berwajib,” katanya.

Beliau berkata demikian kepada pemberita selepas menghadiri Majlis Jalinan Kasih Keluarga Malaysia (Tanggungjawab Sosial Korporat) Jabatan Kastam Diraja Terengganu bersama Ketua Pengarah Kastam dan Ketua Setiausaha Negara, di Sekolah Kebangsaan Bukit Bayas, hari ini.

Pada majlis itu seramai 88 asnaf menerima bantuan dalam bentuk bakul makanan, wang tunai dan kerusi roda, yang disumbangkan oleh Jabatan Kastam Diraja Malaysia (JKDM) dan Pejabat Setiausaha Kerajaan Negeri Terengganu.

Dalam perkembangan lain, Ketua Pengarah Kastam Datuk Seri Abdul Latif Abdul Kadir berkata pemasangan kamera badan terhadap anggota penguatkuasa JKDM, dijangka dapat dilaksanakan pada Jun ini.

Katanya perkara tersebut akan dibuat secara berperingkat mengikut fasa, memandangkan ia melibatkan keperluan peruntukan yang besar.

“Untuk fasa pertama, kita jangka akan dilaksanakan kepada lebih 100 anggota penguatkuasa, termasuk juga kakitangan barisan hadapan yang bertugas di lapangan terbang dan sempadan,” katanya. – Bernama


COVID-19 makin buruk, penggali kubur Mumbai terpaksa kerja 24 jam

MUMBAI, 18 Ramadan 1442H, Jumaat – India berada di tengah-tengah gelombang jangkitan COVID-19 kedua yang telah menyaksikan sekurang-kurangnya 300,000 orang disahkan positif setiap hari selama seminggu ini, dengan jumlah kematian meningkat kepada 18 juta orang.

Keadaan sistem kesihatan di negara itu dan pusat krematorium mereka semakin kritikal.

Di Delhi, ambulans terpaksa membawa mayat mangsa COVID-19 ke krematorium, sementara di taman dan tempat letak kereta, di mana mayat dibakar di situ.

Sementara itu, penggali kubur di Mumbai, Sayyed Munir Kamruddin, 52, dan rakannya terpaksa bekerja sepenuh masa untuk mengebumikan mangsa COVID-19.

Sayyed yang sudah 25 tahun melakukan pekerjaan itu berkata, dia telah berhenti memakai peralatan pelindung diri dan sarung tangan.

“Saya tidak takut dengan COVID. Ini satu-satunya tugas kami. Mendapatkan mayat, mengeluarkannya dari ambulans, dan kemudian menguburkannya,” katanya sambil memaklumkan bahawa dia tidak mempunyai cuti dalam setahun.

Walaupun ketika ini adalah pertengahan bulan Ramadan, Sayyed berkata, pekerjaan yang berat dan cuaca panas menyukarkannya untuk berpuasa.

“Kerja saya sangat sukar. Saya merasa dahaga dengan air. Saya perlu menggali kubur, menutupnya dengan lumpur, perlu membawa mayat. Dengan semua kerja ini, bagaimana saya boleh berpuasa?,” soalnya.

Namun, Sayyed tetap meneruskan pekerjaannya, dan dia tidak mengharapkan bantuan daripada kerajaan dalam waktu terdekat.

“Keyakinan kami terhadap masjid kami sangat kuat. Kerajaan tidak akan memberi kita apa-apa. Kami bahkan tidak mahukan apa-apa daripada kerajaan,” katanya. – Agensi